Kuat Kuasakan Undang-undang bagi Kesalahan Bahasa

BANGI − Bahasa kebangsaan sebagai bahasa mahkamah telah termaktub dalam undang-undang negara. Menurut Seksyen 8 Akta Bahasa Kebangsaan 1963/67, segala prosiding (selain pemberian keterangan oleh seseorang saksi) dalam Mahkamah Persekutuan, Mahkamah Rayuan, Mahkamah Tinggi atau mana-mana Mahkamah Rendah hendaklah dalam bahasa kebangsaan. Sehubungan dengan itu, dalam usaha memartabatkan dan memperkasakan bahasa kebangsaan, undang-undang sedia ada perlu dikaji semula dan ditambah baik bagi memastikan hasrat dan niat dalam memartabatkan bahasa kebangsaan tercapai.

Menurut Profesor Madya Dr. Ramalinggan Rajamanickam, iaitu Pensyarah Kanan dari Fakulti Undang-undang dan Felo Bersekutu Institut Alam dan Tamadun Melayu (ATMA), Universiti Kebangsaan Malaysia (UKM), undang-undang yang dikanunkan perlu dikuatkuasakan dengan sewajarnya. Peruntukan hukuman perlu dimasukkan dalam undang-undang seperti dalam isu kedudukan bahasa kebangsaan yang diabaikan dan tidak diutamakan oleh masyarakat. Perbuatan seperti menghina, memperlekehkan dan memperkecilkan kewibawaan bahasa kebangsaan juga perlu dijadikan sebagai satu kesalahan.

Selain itu, kuasa budi bicara yang dinyatakan dalam undang-undang juga perlu dikaji semula kesesuaiannya pada masa ini. Pengecualian yang diberi kepada Sabah dan Sarawak dalam konteks penggunaan bahasa kebangsaan juga harus mempunyai suatu tempoh masa tertentu.

Undang-undang juga perlu memastikan bahawa mutu atau kualiti penggunaan bahasa kebangsaan diutamakan penyampaiannya dalam masyarakat.

“Semua masyarakat perlu cakna untuk membaiki mutu bahasa Melayu ke tahap yang lebih baik dari semasa ke semasa. Pepatah Melayu ada menyatakan bahawa hilang bahasa, maka lenyaplah bangsa. Oleh itu, semua orang bertanggungjawab untuk memastikan bahasa kebangsaan dimartabatkan dan diperkasakan. Kepimpinan negara dan institusi perlu memainkan peranan masing-masing dalam memastikan kedudukan bahasa kebangsaan lebih jelas dan terpelihara dalam kerangka undang-undang Malaysia. Selain, itu, undang-undang tersebut juga perlu ditambah baik dari semasa ke semasa untuk memperkukuh kedudukan bahasa kebangsaan di Malaysia,“ ujar beliau.

Bahasa Melayu sebagai bahasa kebangsaan merupakan wadah perpaduan rakyat Malaysia. Bahasa kebangsaan perlu dinilai secara khususnya dalam kerangka undang-undang negara. Kedudukan bahasa Melayu sebagai bahasa kebangsaan merupakan bahasa yang terpelihara dalam kerangka undang-undang di Malaysia. Bahasa kebangsaan juga merupakan identiti bangsa dan sebagai lambang kepada negara Malaysia.

“Lambang” dalam konteks ini bermaksud simbol yang menjadi identiti kepada negara Malaysia. Dalam konteks bahasa Melayu, undang-undang merupakan punca kuasa yang menunjukkan martabat sesuatu bahasa yang diangkat sebagai bahasa kebangsaan dan termaktub dalam undang-undang negara. Oleh itu, dalam konteks Malaysia, bahasa kebangsaan ialah bahasa Melayu. Sehubungan dengan itu, bahasa Melayu perlu didaulatkan dan dimartabatkan sebagai bahasa kebangsaan negara ini.

Perlembagaan Persekutuan merupakan undang-undang tertinggi di Malaysia. Undang-undang ini mempunyai peruntukan khusus yang berkaitan dengan bahasa kebangsaan. Kedudukan bahasa kebangsaan dalam konteks Perlembagaan Persekutuan ialah dalam Perkara 152, yang memperuntukkan bahawa bahasa kebangsaan bagi negara Malaysia  ialah bahasa Melayu. Perlembagaan Persekutuan telah mengangkat kedudukan bahasa Melayu sebagai bahasa kebangsaan yang tidak boleh dipertikaikan oleh mana-mana pihak.

Terdapat pelbagai undang-undang yang mempunyai peruntukan tentang bahasa kebangsaan. Yang paling penting (selain Perlembagaan Persekutuan) ialah Akta Bahasa Kebangsaan 1963/67 (Akta 32). Akta ini bagi menyatukan undang-undang yang berhubung dengan penggunaan bahasa kebangsaan dan mengandungi 11 peruntukan sahaja. Dalam peruntukan ini, bahasa kebangsaan sebagai bahasa di Parlimen, bahasa mahkamah dan bahasa rasmi negara.

Dalam Perkara 152 Perlembagaan Persekutuan dan Seksyen 2 Akta Bahasa Kebangsaan 1963/67, bahasa kebangsaan hendaklah digunakan bagi maksud rasmi. Maksud rasmi tersebut bererti apa-apa maksud Kerajaan, sama ada Kerajaan Persekutuan atau Kerajaan Negeri, termasuklah apa-apa maksud sesuatu pihak yang berkaitan dengan Kerajaan. Maka dalam konteks urusan rasmi, sejajar dengan Perkara 152 dan Akta Bahasa Kebangsaan 1963/67, bahasa kebangsaan hendaklah digunakan sebagai bahasa perkhidmatan awam dalam urusan rasmi seperti dalam penulisan surat rasmi, dokumen perjanjian, urusan mesyuarat dan penganjuran majlis.

Semua sektor kerajaan juga wajib menggunakan bahasa Melayu seperti dalam Pekeliling Perkhidmatan Bilangan 1 Tahun 2020, yang berkaitan dengan pemerkasaan penggunaan bahasa kebangsaan dalam pentadbiran awam. Pegawai awam dan ketua jabatan bertanggungjawab untuk mematuhi pekeliling ini. Oleh itu, mana-mana pegawai awam yang menggunakan bahasa selain daripada bahasa kebangsaan dalam urusan rasmi adalah melanggar pekeliling perkhidmatan ini. Menurut pekeliling ini juga, semua pegawai awam wajib melengkapkan dirinya dengan pengetahuan bahasa Melayu yang baik dan betul termasuklah dalam konteks ejaan, sebutan dan penulisan.

Selain itu, semua institusi pendidikan juga wajib menggunakan bahasa Melayu dan pengecualian hanya melibatkan sesuatu kursus tertentu atau sebahagian kursus tertentu sahaja.

Demikianlah antara penerangan oleh Profesor Madya Dr. Ramalinggan Rajamanickam, Pensyarah Kanan dari Fakulti Undang-undang dan Felo Bersekutu Institut Alam dan Tamadun Melayu (ATMA), UKM, semasa menyampaikan ceramah dalam program Wacana ATMA (Bil. 13/2021), iaitu “Bahasa Kebangsaan dalam Kerangka Undang-undang Malaysia“, yang bersiaran secara langsung menerusi pautan webex dan Facebook ATMA, UKM, pada pukul 10.00 pagi tadi. Yang turut hadir sebagai moderator ialah Encik Muhammad Muzaffar Mohd Yazid, iaitu pelajar prasiswazah Fakulti Undang-undang, UKM.


Kempen “Ini Batik Malaysia” Memartabatkan Batik Tempatan

Untuk mendapatkan maklumat terkini, ikuti kami melalui Telegram

Bulan Disember 2022 yang lepas merupakan ulang tahun pertama sambutan Hari Batik Malaysia setelah mantan Perdana Menteri Malaysia, YB Dato’ Sri Ismail Sabri mengisytiharkan hari sambutannya pada 3 Disember setiap tahun pada tahun lepas. Pemilihan tarikh tersebut adalah sebagai penghargaan terhadap segala sokongan dan usaha isteri mantan Perdana Menteri Malaysia yang kelima, Allahyarhamah Tun Datin Paduka Seri Endon Mahmood yang memulakan gerakan Malaysia Batik-Crafted for the World untuk membawa industri batik Malaysia ke persada antarabangsa.

Sambutan ini yang berlangsung saban tahun bersama-sama dengan penganjuran kempen “Ini Batik Malaysia” dilihat sebagai antara usaha permerkasaan industri kraf batik tempatan di negara kita selain sebagai usaha kerajaan dalam membudayakan pemakaian batik Malaysia dalam kalangan masyarakat.

Batik merupakan hasil kraf tangan yang mempamerkan budaya sesuatu bangsa menerusi rekaan motif dan warnanya. Perkataan batik dipercayai berasal daripada perkataan Jawa, iaitu “ba” dan “tik” yang membawa maksud setitis lilin. Kamus Dewan Edisi Keempat pula mendefinisikan batik sebagai kain bercorak yang dilukis atau dicap dengan lilin dan dicelup.

Manakala menurut Kraftangan Malaysia, batik Malaysia didefinisikan sebagai seni kraf hasil kerja tangan sepenuhnya atau sebahagiannya yang mempunyai motif beridentitikan seni dan budaya masyarakat Malaysia menerusi proses pembuatan batik dengan menggunakan lilin batik atau bahan serta teknik halangan warna bagi menghasilkan reka corak. Batik merupakan antara bidang kraf tangan tradisional yang unik dan istimewa di negara kita selain songket sehingga Majlis Kraf Dunia-Asia Pasifik mengiktiraf batik Malaysia sebagai satu daripada kraf tempatan yang terkenal pada peringkat global.

Kerajaan Malaysia terus berusaha memartabatkan batik sebagai antara produk seni tekstil kraf tangan warisan negara walaupun pihak Pertubuhan Pendidikan, Saintifik dan Kebudayaan Pertubuhan Bangsa-Bangsa Bersatu (UNESCO) telah mengiktiraf batik sebagai warisan tidak ketara milik Indonesia pada tahun 2009. Hal ini kerana batik Malaysia berbeza dengan batik Indonesia sama ada dari segi motif dan corak, peralatan pembuatannya serta warnanya.

Sambutan Hari Batik pada setiap 3 Disember selain penganjuran kempen “Ini Batik Malaysia” oleh Kraftangan Malaysia yang telah berlangsung dari bulan Julai tahun lepas merupakan antara usaha proaktif kerajaan dalam usahanya untuk terus memperkenalkan produk batik dalam kalangan masyarakat Malaysia. Kempen ini penting kerana keunikan batik Malaysia kini semakin terancam berikutan terdapat kecenderungan pengusaha dari negara jiran menciplak rekaan dan motif tempatan pada produk keluaran mereka.

Masyarakat terutamanya generasi muda semakin keliru untuk mengenal pasti batik Malaysia disebabkan lambakan batik dari negara luar seperti Indonesia dan China yang kelihatan seakan-akan sama. Penjualannya secara berleluasa juga boleh mengaburi mata masyarakat dan seterusnya mampu mengancam pemasaran produk batik negara kita.

Menurut Pengurus Besar Syarikat Pemasaran Karyaneka Sdn. Bhd., Norizmah Mustafa, pihaknya telah mengesan pengusaha batik dari negara seberang khususnya Indonesia yang menciplak corak flora dan abstrak seperti pua kumbu yang merupakan identiti Malaysia. Batik Indonesia lebih terkenal dengan motif fauna selain menerapkan warna tanah seperti coklat dan hitam tetapi kini batik mereka juga berona ceria dan terang seperti batik tempatan kita. Keadaan ini bukan sahaja boleh mengelirukan masyarakat tetapi juga secara langsung menjejaskan pengusaha batik tempatan.

Kempen “Ini Batik Malaysia” merupakan inisiatif Kraftangan Malaysia untuk memartabatkan industri kraf batik tempatan selaras dengan pengisytiharan Hari Batik Malaysia dan pemakaian baju batik Malaysia oleh para penjawat awam pada setiap hari Khamis. Kempen ini juga bertujuan untuk memberi kesedaran dan pengetahuan kepada masyarakat mengenai batik Malaysia selain menggalakkan pemakaian batik Malaysia dalam kalangan rakyat negara kita.

Ketua Setiausaha Kementerian Pelancongan, Seni dan Budaya (MOTAC), Datuk Saraya Arbi berkata, kempen tersebut telah berjaya meningkatkan kesedaran, kecintaan serta ilmu pengetahuan mengenai produk kraf Malaysia dalam kalangan masyarakat. Kempen tersebut yang diadakan di bangunan kerajaan seperti Parlimen dan kementerian selain pusat membeli-belah terpilih serta lokasi tumpuan pengunjung dilihat berkesan dan membanggakan kerana telah berjaya memperoleh nilai jualan sebanyak RM180 000 di seluruh negara.

Bersempena kempen “Ini Batik Malaysia”, Kraftangan Malaysia turut menganjurkan acara Peragaan Fesyen Batik Malaysia yang diadakan bersempena Pameran Pertanian, Hortikultur dan Agro Pelancongan Malaysia 2022 (MAHA 2022) pada Ogos 2022. Peragaan tersebut yang berlangsung di Taman Ekspo Pertanian Malaysia (MAEPS) menampilkan 48 koleksi baharu fesyen batik yang mengadaptasi konsep agropelancongan dengan kombinasi teknik konvensional dan alternatif menggunakan bahan semula jadi serta bersifat mesra alam.

Peragaan tersebut mampu memperkenalkan batik Malaysia kepada masyarakat terutamanya kepada para pengunjung MAHA. Di samping itu, Festival Kraf Langkawi 2022 (FKL 2022) yang baru sahaja berakhir pada 27 Disember yang lalu turut mengangkat tema “Ini Batik Malaysia”. Menurut Pengarah Kompleks Kraf Langkawi, Muhamad Razib Saruddin, pemilihan tema tersebut bersempena dengan ulang tahun pertama Hari Batik Malaysia. Setiap negara termasuklah Malaysia mempunyai keindahan produk batik yang tersendiri dan semoga FKL 2022 mampu menambah pengetahuan para pengunjungnya mengenai batik tempatan serta keunikan produk-produk kraf yang lain.

Sepanjang penganjuran kempen “Ini Batik Malaysia”, pihak Kraftangan Malaysia turut aktif berkongsi maklumat berkaitan batik Malaysia menerusi laman media sosialnya. Antaranya termasuklah perkongsian mengenali ciri-ciri batik Malaysia yang motifnya yang lebih besar dan ringkas dengan warna yang lebih cerah dan susunan cantuman motif tidak seragam, perbezaan antara batik Malaysia dan batik luar negara, penganjuran program borak santai berkaitan perjuangan usahawan kraf dan pereka Kraftangan Malaysia dalam memartabatkan industri kraf batik ke persada dunia bersempena sambutan Hari Malaysia.

Selain itu, Kraftangan Malaysia turut menjalankan tinjauan berkaitan batik Malaysia dalam kalangan masyarakat Malaysia dan hasil tinjauan yang dilakukan mendapati bahawa masyarakat kita menyokong penuh usaha pihak Kraftangan Malaysia dalam memartabat dan memperkasa industri Batik Malaysia menerusi kempen “Ini Batik Malaysia”.

Kempen ini sewajarnya terus disemarakkan agar masyarakat tidak keliru dengan produk batik dari luar negara terutamanya dari negara jiran kita, Indonesia. Hal ini kerana masyarakat terutamanya generasi muda dilihat mempopularkan batik Indonesia dalam pelbagai majlis pada suatu masa dahulu. Tambahan pula, batik Indonesia dihasilkan dengan menggunakan mesin dan dijual dengan harga yang jauh lebih murah berbanding batik tempatan. Oleh hal yang demikian, usaha Kraftangan Malaysia ini amatlah tepat untuk memartabatkan batik Malaysia.

Sokongan dan dokongan kerajaan terutamanya terhadap produk batik tempatan sememangnya amat ditagih. Dalam hal ini, kita boleh mencontohi kerajaan Indonesia apabila para pekerja pejabat di Pejabat Kedutaan Indonesia berpakaian berteraskan batik keluaran mereka, sebaliknya rakyat kita lebih selesa berpakaian mengikut fesyen Barat.

Di samping itu, Indonesia juga dilihat berjaya mendidik rakyatnya agar mencintai produk batik tempatan mereka kerana sangat sukar melihat masyarakatnya berpakaian batik Malaysia dan hal ini amat berbeza dengan budaya masyarakat kita. Kecintaan masyarakat terhadap batik perlu dipupuk agar seni kraf ini terus hidup dan segar dalam kalangan masyarakat kerana batik merupakan nilai warisan seni budaya masyarakat yang diwarisi sejak zaman-berzaman lagi.

Tuntasnya, kempen “Ini Batik Malaysia” yang dilaksanakan oleh pihak Kraftangan Malaysia sememangnya dilihat mampu memartabatkan batik tempatan dalam kalangan masyarakat. Kempen ini yang acap kali diadakan di Parlimen Malaysia merupakan antara pendekatan terbaik kerana pemimpin politik mempunyai pengaruh yang amat besar dalam kalangan pengikut mereka serta mampu manjadi ikutan dan tarikan.

Contohnya, pemakaian batik Malaysia oleh mantan Perdana Menteri Malaysia dalam sidang media Perintah Kawalan Pergerakan (PKP) pada suatu masa dahulu menjadi sebutan dan tular dalam kalangan masyarakat. Semoga kempen ini akan terus konsisten dilaksanakan dari semasa ke semasa agar masyarakat lebih cakna mengenai batik tempatan dan tidak lagi keliru dengan lambakan produk batik asing yang ada dalam pasaran negara.


Umur Panjang dan Keamanan bagi Tahun Baharu Arnab – Raja Muda Perlis

Untuk mendapatkan maklumat terkini, ikuti kami melalui Telegram

Kangar – Raja Muda Perlis, Duli Yang Teramat Mulia (DYTM) Tuanku Syed Faizuddin Putra Jamalullail menerusi titah perutusannya hari ini menyampaikan ucapan selamat bergembira kepada seluruh rakyat negeri Perlis berketurunan Tionghua yang bakal menyambut Tahun Baharu Cina pada hari esok.

Tahun Baharu Cina 2023 akan disambut dan diraikan pada 22 Januari 2023 bersamaan dengan hari Ahad. Tahun ini merupakan tahun arnab atau arnab air berdasarkan kalendar Cina. Menurut kepercayaan masyarakat Cina, tahun arnab melambangkan umur yang panjang, keamanan dan kemewahan. Tahun 2023 juga diramalkan sebagai tahun yang membawa tuah dan harapan.

Ucapan Selamat Tahun Baharu Cina tersebut turut disampaikan oleh Raja Puan Muda Perlis, DYTM Tuanku Hajah Lailatul Shahreen Akashah Khalil. Putera dan puteri baginda, iaitu Yang Amat Mulia (YAM) Sharifah Khatreena Nuraniah, YAM Sharifah Farah Adriana dan YAM Syed Sirajuddin Areeb Putra Jamalullail menyatakan harapan agar semangat kasih sayang, sikap saling menghormati, bertolak ansur dan semangat perpaduan akan terus mekar segar dalam kalangan masyarakat berbilang bangsa di negeri Perlis.

Di samping itu, baginda turut menzahirkan rasa bangga serta mengucapkan terima kasih kepada Dewan Perniagaan dan Perindustrian Cina Perlis yang telah menganjurkan Karnival Tahun Baharu Cina di Pekan Lama Arau dengan jayanya pada 18 Januari hingga 20 Januari 2023 yang lalu.

Karnival tersebut yang dikunjungi oleh masyarakat setempat daripada pelbagai bangsa menepati aspirasi Projek Diraja Transformasi Komuniti Pekan Lama Kota Raja Arau. Projek tersebut merupakan inisiatif oleh Yayasan Tuanku Syed Putra (YTSP) Perlis dan Majlis Agama Islam dan Adat Istiadat Melayu Perlis (MAIPs) yang bertujuan untuk membangunkan semula pekan Arau sebagai sebuah produk pelancongan di negeri Perlis.

Dalam perkembangan lain, DYTM Tuanku Syed Faizuddin Putra Jamalullail turut berkenan mencemar duli berangkat menghadiri satu majlis santapan tengah hari di Putrajaya yang turut dihadiri oleh Menteri Pengangkutan Malaysia, Yang Berhormat (YB) Anthony Loke Siew Fook.

Dalam majlis tersebut, YB Anthony Loke mempersembahkan senaskhah buku berjudul Membangun Negara Madani – Visi dan Kerangka Dasar Reformasi yang ditulis oleh Perdana Menteri Malaysia, Dato’ Seri Anwar Ibrahim kepada DYTM Tuanku Syed Faizuddin Putra Jamalullail sebagai cenderamata kenang-kenangan. Buku tersebut diterbitkan oleh Institut Darul Ehsan dan baru sahaja dilancarkan baru-baru ini.


Persatuan Sejarah Universiti Malaya Meraikan Pelajar Cemerlang

Kuala Lumpur – Persatuan Sejarah Universiti Malaya (PSUM) menganjurkan majlis apresiasi bagi meraikan para pelajarnya yang mempamerkan prestasi cemerlang dalam bidang akademik, kokurikulum, sahsiah dan kepimpinan.

Afiq Aiman A. Jailani selaku Pengarah Projek Majlis Apresiasi PSUM berkata, Profesor Madya Dr. Zulkanain Abdul Rahman, Ketua Jabatan Sejarah, Fakulti Sastera dan Sains Sosial, Universiti Malaya telah menyempurnakan gimik perasmian dan menyampaikan hadiah serta cenderamata kepada para peserta pada malam itu.

Tambah beliau, majlis yang diadakan ini juga berjaya menampilkan bakat-bakat baharu dalam kalangan pelajar daripada PSUM.

“Sesungguhnya mahasiswa universiti ini bukan sahaja berjaya menunjukkan prestasi yang cemerlang dalam bidang akademik, kokurikulum, sahsiah dan kepimpinan, malah keunikan dan keyakinan dalam mempersembahkan bakat dalam kalangan mereka juga menunjukkan kualiti pelajar yang berada di sini,” jelas Afiq Aiman.

Antara anugerah yang disampaikan pada malam itu ialah Anugerah Berkepimpinan, Anugerah Sahsiah Terpuji dan Anugerah Kokurikulum.

Dalam majlis tersebut turut menyaksikan penyerahan tampuk kepimpinan Yang Dipertua PSUM sesi 2021/2022, Muhammad Solihan Mohammad Ghazali kepada Yang Dipertua PSUM sesi 2022/2023, iaitu Muhammad Hazwan Hairul Hisham.

Semoga jalinan hubungan antara ahli persatuan dan kerancakkan aktiviti PSUM untuk sesi tahun ini lebih banyak diadakan merangkumi peringkat universiti mahupun pihak luar.


Tahun Arnab Lambang Kemeriahan Tahun Baharu Cina 2023

Tahun Baharu Cina merupakan perayaan utama masyarakat Cina bagi menyambut tahun baharu dalam kalendar Cina. Selain itu, Tahun Baharu Cina juga melambangkan permulaan, titik permulaan dalam nasib dan kehidupan. Sebelum hari pertama tahun baharu bermula, sanak saudara yang merantau akan kembali berkumpul di rumah ibu bapa.

Tahun Baharu Cina diraikan dengan pelbagai hidangan dan jamuan. Sesebuah keluarga akan makan besar dengan masakan tradisi seperti daging itik, daging salai, kuih pulut, dan limau mandarin. Manakala golongan muda pula akan menziarahi golongan tua dan menerima wang angpau dalam sampul merah sebagai simbolik nasib yang baik atau tuah yang diberikan oleh orang yang berkeluarga kepada golongan yang masih belum berkahwin.

Di samping itu, perarakan tarian naga atau tarian singa diadakan sambil diiringi dengan paluan bunyi gendang yang meriah. Bunyi dan aura daripada tarian naga atau tarian singa dipercayai boleh menghalau segala unsur-unsur jahat, musibah dan malapetaka supaya tahun yang baharu menjadi lebih baik. Mercun pula dibakar pada tengah malam bagi menandakan bermulanya sambutan tahun baharu dan untuk menghalau nasib malang dan unsur-unsur negatif. Rumah-rumah pula dihiasi dengan bunga, pokok limau serta buah limau sebagai simbolik kemurahan rezeki, kebahagiaan dan keamanan.

Hari kelapan tahun baharu dianggap sebagai “tahun baharu“ bagi suku kaum Hokkien. Apabila tiba waktu tengah malam pada hari kelapan tahun baharu, suku Hokkien akan memanjatkan doa kesyukuran kepada Maharaja Jed. Penyembahan ini termasuklah penggunaan tebu kerana tebu pernah digunakan untuk melindungi suku Hokkien daripada ancaman penghapusan etnik pada masa lalu, manakala teh dituang sebagai adat bagi menghormati orang-orang ternama dan mercun pula dibakar bagi menandakan bermulanya sambutan tahun baharu pada hari kelapan.

Sambutan perayaan Tahun Baharu Cina berakhir dengan perayaan Cap Goh Mei (perayaan Tanglung) pada hari ke-15 tahun baharu yang disambut sebagai simbolik berakhirnya perayaan Tahun Baharu Cina. Perayaan Chap Goh Mei diraikan dengan upacara sembahyang secara besar-besaran menggunakan colok besar yang dibakar, diadakan makan besar bersama-sama ahli keluarga, mercun dan bunga api turut dibakar serta tanglung-tanglung dinyalakan.

Menurut Dato’ Goh Hin San, Pengerusi Pusat Kebudayaan Han Malaysia, perayaan Tahun Baharu Cina merupakan satu adat dan budaya turun-temurun yang diwarisi daripada generasi terdahulu dan bukannya sebahagian daripada agama. Tahun Baharu Cina disambut dan diraikan di seluruh dunia terutamanya masyarakat Cina tanpa mengira agama. Namun begitu, terdapat segelintir daripada masyarakat yang menyelitkan unsur agama bersempena dengan perayaan Tahun Baharu Cina.

Contohnya, pada malam sebelum masuk Tahun Baharu Cina, masyarakat Cina akan melakukan upacara penyembahan kepada Tien Gong, iaitu satu entiti Yang Maha Berkuasa yang memberikan kebahagiaan serta tidak diketahui dan tidak dapat dilihat paras rupa dan fizikalnya.

Tahun Baharu Cina juga disambut untuk merayakan satu peredaran masa berdasarkan kalendar Cina yang mempunyai falsafah turun-temurun daripada konsep falsafah Cina, iaitu unsur Yin dan Yang yang menggambarkan kuasa yang bertentangan tetapi saling berkaitan dan melengkapi antara satu dengan yang lain dengan matlamat untuk mengekalkan keseimbangan. Yin merujuk simbolik daratan atau bulan, manakala Yang pula merujuk simbolik langit atau matahari. Dalam kepercayaan masyarakat Cina, falsafah Yin dan Yang ini membentuk dunia dan cakerawala.

“Dalam falsafah Cina, gānzhī merujuk sistem kitaran 60 kombinasi dengan dua kitaran asas, iaitu unsur Yin yang membentuk 12 unsur Dahan Duniawi (dìzhī), manakala unsur Yang pula membentuk 10 unsur Batang Samawi (tiāngān) serta membentuk 60 tahun yang berbeza-beza menjadi satu kitaran pusingan.

Tahun ini merupakan tahun yang ke-40 dalam kitaran tersebut, iaitu tahun Gui Mao yang merujuk unsur Yin, elemen air dan zodiak arnab hitam. Menurut kepercayaan masyarakat Cina, warna hitam melambangkan sesuatu yang negatif dan tidak baik. Berdasarkan falsafah Cina pula, tahun arnab akan membawa kesuburan kepada masyarakat dan kehidupan. Oleh itu, individu yang lahir pada tahun arnab perlu lebih berhati-hati kerana tahun arnab bertentangan dengan cakerawala dunia ini,” ujar Dato’ Goh Hin San.

Dato’ Goh Hin San turut berkata, dalam falsafah Yin dan Yang turut memberikan penekanan terhadap simbolik warna hitam dan putih. Dalam unsur Yang yang mewakili kebaikan, terdapat bulatan kecil berwarna hitam yang melambangkan dalam sesuatu kejayaan atau kebaikan dalam kehidupan, pasti terdapat potensi kerugian atau keburukan yang harus diberikan perhatian dan perlu lebih berhati-hati.

Manakala dalam unsur Yin pula, terdapat bulatan kecil berwarna putih yang melambangkan dalam sesuatu kerugian atau keburukan dalam kehidupan, pasti terdapat harapan dan potensi untuk kembali berjaya dan berubah menjadi lebih baik. Hal ini merujuk konsep bahawa dalam kebaikan pasti ada keburukan dan dalam keburukan pasti ada kebaikan. Semuanya bergantung kepada usaha, cara pemikiran dan sikap seseorang.

Tambah beliau lagi, menurut kepercayaan masyarakat Cina, setelah selesai melaksanakan upacara penyembahan pada malam sebelum menjelang Tahun Baharu Cina, individu yang lahir pada tahun arnab perlu mengikat benang berwarna merah sama ada pada tangan atau kaki mereka untuk menghindari sebarang malapetaka, musibah, nasib malang dan unsur-unsur negatif daripada berlaku kepada diri mereka sepanjang tahun arnab ini. Benang berwarna merah pula melambangkan kemegahan, kebahagiaan, kekuatan dan boleh menghalang dan mencegah segala musibah, mudarat, nasib malang, unsur-unsur negatif dan lain-lain.

“Menurut kepercayaan masyarakat Cina, antara perkara yang perlu diberikan perhatian oleh individu yang lahir dalam tahun arnab ialah mereka perlu berfikir sedalam-dalamnya sebelum membuat sebarang keputusan dalam kehidupan. Kedua, mereka perlu berhati-hati dalam urusan perniagaan, pelaburan dan jodoh. Ketiga, mereka perlu berhati-hati sewaktu memandu atau semasa berada dalam perjalanan menuju ke suatu destinasi. Keempat, mereka perlu berwaspada dalam hal yang berkaitan dengan pemakanan. Oleh hal yang demikian, sesiapa yang lahir pada tahun arnab sangat perlu berhati-hati pada tahun ini. Namun begitu, terdapat segelintir masyarakat Cina terutamanya generasi muda moden yang sudah tidak mengamalkan kepercayaan ini,” jelas Dato’ Goh Hin San.

Dato’ Goh Hin San turut menyatakan bahawa budaya dan amalan sambutan perayaan Tahun Baharu Cina ini tidak akan dilupakan oleh generasi muda, namun falsafah, amalan dan kepercayaan yang terdapat dalam perayaan tersebut mungkin tidak akan dipraktikkan lagi secara 100 peratus, terutamanya bagi golongan generasi muda.

“Ibu bapa memainkan peranan yang penting dalam mendidik anak-anak tentang budaya dan amalan yang perlu dilakukan bersempena dengan sambutan perayaan Tahun Baru Cina. Antaranya termasuklah seperti tunduk hormat sambil menghidangkan minuman kepada ibu bapa, memberikan angpau, makan malam secara beramai-ramai pada sehari sebelum menjelang Tahun Baharu Cina dan lain-lain. Hal ini amat penting supaya warisan, budaya dan tradisi ini berkekalan buat selama-lamanya dan tidak dilupakan.

Seterusnya, pendidikan juga amat penting bagi melahirkan insan dan generasi yang berilmu pengetahuan dan cakna tentang budaya, adat dan warisan masyarakat Cina. Menerusi pendidikan, masyarakat khususnya generasi muda tidak akan lupa tentang asal usul, budaya dan jati diri keturunan mereka. Jika seseorang itu tidak mempunyai jati diri kebudayaan, kepercayaan dan adat yang diwarisi, maka kehidupan mereka akan mudah goyah tanpa sebarang pedoman yang membimbing dan membentuk akhlak, sahsiah dan disiplin diri mereka,” kata Dato’ Goh Hin San.

Menurut Goh Ming Lee yang merupakan anak Dato’ Goh Hin San yang lahir dalam tahun arnab, Tahun Baharu Cina bersempena dengan tahun Gui Mao yang merujuk unsur Yin, elemen air dan zodiak arnab hitam mempunyai dua kesan, iaitu sama ada kehidupan menjadi lebih baik atau kehidupan menjadi lebih buruk jika gagal mengatasi ujian atau dugaan yang melanda. Justeru, individu yang lahir dalam tahun arnab perlu lebih berhati-hati apabila membuat sebarang keputusan merangkumi diri sendiri, keluarga, masyarakat dan lain-lain.

“Saya turut berasa tertekan dan risau kerana tahun ini merupakan tahun arnab yang merupakan tahun kelahiran saya. Walau bagaimanapun, saya masih lagi mempraktikkan amalan-amalan kepercayaan yang diwarisi daripada generasi terdahulu seperti memakai benang merah pada tangan. Di samping itu, saya juga akan mewariskan ilmu pengetahuan tentang budaya dan amalan-amalan kepercayaan masyarakat Cina serta mendidik anak-anak saya dengan warisan dan tradisi ini supaya mereka mempunyai jati diri yang tinggi dan kenal dengan budaya, warisan dan tradisi keturunan mereka,” kongsi Goh Ming Lee.

Tambah Goh Ming Lee lagi, pemberian angpau bersempena dengan Tahun Baharu Cina juga merupakan sebahagian daripada budaya dan warisan masyarakat Cina dan amalan tersebut bukanlah sebahagian daripada ritual agama seperti yang disalahtafsirkan oleh segelintir masyarakat pada hari ini.


Tahun Baharu Cina: Kemegahan Budaya, Warisan dan Tradisi Masyarakat Cina

Untuk mendapatkan maklumat terkini, ikuti kami melalui Telegram

Tahun Baharu Cina menandakan hari pertama dalam bulan pertama takwim masyarakat Cina. Tahun Baharu Cina kebiasaannya jatuh antara 21 Januari dengan 20 Februari dalam tahun Masihi kerana selepas matahari memasuki zodiak Aquarius, anak bulan hanya kelihatan dalam tempoh tersebut. Tahun Baharu Cina mempunyai tiga maksud penting, iaitu permulaan sesuatu bulan dan permulaan sesuatu musim, cuti umum bagi semua orang Cina tanpa mengira agama serta usia setiap orang Cina dianggap menjangkau setahun lebih.

Tahun Baharu Cina sering dikaitkan dengan legenda popular yang menerangkan asal usul perayaan, yakni keberadaan raksasa yang dinamakan Nian (Tahun) yang amat takut terhadap tiga perkara di bumi ini, iaitu bunyi, cahaya dan warna merah. Petang Tahun Baharu Cina dan jamuan makan bersama-sama merupakan masa untuk anggota setiap keluarga kembali ke kampung halaman (rumah leluhur) untuk makan bersama-sama bagi mengeratkan hubungan ukhuwah dan perpaduan dalam kalangan keluarga. Majlis tersebut dipanggil sebagai Tuan Nian atau Wei Lu yang bermaksud berkumpul bersama-sama di depan batu dapur.

Sewaktu semua anggota keluarga sudah berkumpul di rumah pada waktu petang, jamuan makan malam bersama-sama lazimnya secara besar-besaran dimulakan. Bagi keluarga yang konservatif, roh-roh nenek moyang juga dijemput hadir. Selepas jamuan makan, anggota yang lebih tua dan dewasa akan berada di dalam rumah menunggu kedatangan Tahun Baharu atau Shou Sui. Kanak-kanak juga digalakkan turut bersama-sama kerana dipercayai bahawa mereka yang menanti sehingga tibanya Tahun Baharu Cina akan mendapat usia yang panjang.

Seterusnya, menurut kepercayaan masyarakat Cina, antara pukul 11 malam hingga pukul enam pagi mengikut waktu yang bersesuaian dalam takwim, para dewa-dewi terutamanya Dewa Kekayaan akan dipersembahkan semula dalam upacara keraian tahun baharu.

Lilin merah, kertas suci dan colok dibakar dan kebiasaannya disertai pembakaran mercun. Dalam upacara ini, sayur-sayuran mentah, buah-buahan seperti tembikai, limau, pisang di samping bunga seperti mawar dan anggerik serta tiga cawan teh dihidangkan. Kertas merah yang mempunyai reka bentuk tertentu dilekatkan pada setiap hidangan yang melambangkan maksud tertentu seperti nasib, kekayaan, kejayaan, panjang umur, kesempurnaan hidup dan supaya dikurniakan zuriat keturunan yang banyak.

Amalan memuja nenek moyang seperti yang terkandung dalam ajaran Kung Fu Tze pula mengenai kewajipan berbakti kepada orang tua, iaitu ibu bapa yang sedia ada haruslah dihormati dan begitu juga dengan ibu bapa yang telah meninggal dunia haruslah dikebumikan dan disembah secara hormat.

Perayaan Tahun Baharu Cina lazimnya disambut selama 15 hari bermula pada hari pertama dalam bulan pertama. Dalam tempoh ini, beberapa hari mempunyai makna yang tertentu. Antara hari yang dimaksudkan ialah:

Kai Nian, iaitu hari yang menunjukkan bermulanya sesuatu tahun. Pada hari tersebut, kedai-kedai orang Cina akan dibuka untuk berniaga dan kebiasaannya, satu kenduri atau jamuan makan diadakan. Kai Nian boleh jatuh pada hari kedua, keempat, keenam atau kelapan dalam Tahun Baharu Cina tetapi jarang bermula pada hari ganjil.

Hari Ketujuh merujuk kepada hari jadi manusia. Masyarakat Cina akan memakan salad yang dipanggil sebagai Sang Choy (dalam dialek Kantonis) dan ikan mentah yang dipanggil sebagai Yee Sang (dalam dialek Kantonis). Memakan Sang Choy (bermaksud sayur hidup) dan Yee Sang (bermaksud ikan hidup) melambangkan hidup untuk selama-lamanya.

Hari Kesembilan pula merupakan hari kelahiran Tian Gong (Maharaja Jed) atau Dewa Syurga. Hari Kesembilan mempunyai pengertian yang istimewa bagi masyarakat Cina yang berketurunan Hokkien dan diraikan secara besar-besaran. Pada malam hari kesembilan, masyarakat Cina akan berkunjung ke kuil-kuil Maharaja Jed selain upacara sembahyang di luar rumah, yakni di kaki lima, di tepi jalan ataupun di halaman rumah. Manakala sepasang batang tebu yang diikat di sebelah kiri dan kanan hujung meja yang bersegi empat menandakan kehijauan, kemudaan dan tenaga. Kam Che dalam dialek Kantonis bermaksud emas (kam) dan terima kasih (che) sebagai tanda terima kasih kepada Maharaja Jed.

Hari Kelima Belas dalam tahun baharu menandakan tamatnya perayaan Tahun Baharu Cina dan disambut secara besar-besaran bersempena dengan kehadiran bulan purnama yang pertama pada tahun itu. Hari tersebut dikenali sebagai Capgome atau Cap Goh Mei yang bermaksud Malam ke-15 dalam dialek Hokkien. Golongan muda Tionghoa menganggap malam tersebut sebagai “Malam Bercinta di Bawah Sinaran Bulan”.

Tahun Baharu Cina pada tahun ini dengan zodiak arnab akan disambut oleh seluruh masyarakat Cina pada 22 Januari 2023 bersama-sama masyarakat majmuk Malaysia yang berbilang bangsa, agama dan latar belakang seperti bak kata Kung Fu Tze, “Di dalam lingkungan keempat-empat lautan, semua adalah saudara”. Yang pastinya, pasti terdapat limau mandarin, kuih bakul, angpau, pembakaran mercun atau bunga api dan tarian singa untuk memeriahkan sambutan Tahun Baharu Cina pada tahun ini. Selamat Tahun Baharu Cina 2023. Gong Xi Fa Cai.


“Konsert Hiruk-Pikuk” Memartabatkan Kebudayaan UPSI

Tanjong Malim – Pusat Kebudayaan Universiti Pendidikan Sultan Idris (PUSKEB) dengan kerjasama Majlis-Majlis Pengetua bakal menganjurkan program Konsert Hiruk-Pikuk bersempena Hari Terbuka Pusat Kebudayaan UPSI pada 28 Januari 2023 yang bertempat di Panggung Percubaan UPSI.

Tujuan aktiviti kebudayaan yang julung-julung kali diadakan ini bagi memartabatkan kebudayaan UPSI selepas pandemik COVID-19 melanda negara. Justeru, pelbagai aktiviti menarik bakal disajikan bagi memeriahkan suasana UPSI dengan program kebudayaan.

Antara aktiviti menarik pada waktu pagi ialah Sihat PUSKEB, pertandingan permainan tradisional, pertandingan peragaan busana tradisional dan Tayangan Perdana Filem Pendek KASAM daripada produksi Thespian Resources hasil karya Faizal Ruhaijat.

Seterusnya, pada waktu petang akan bersambung dengan acara demonstrasi karikatur, hiburan jalanan dan persembahan Teaterikal Ria yang penuh dengan warna-warni persembahan kebudayaan sebagai tunjang utama program. Antara persembahan yang bakal berlangsung termasuklah teater Bitara Sakti, dikir barat oleh Kelab Dikir Barat Warisan Cenderawasih UPSI, gamelan oleh Kelab Gamelan Margamas UPSI, nyanyian solo oleh Darwisyah, nyanyian tradisional oleh Imran dan penampilan istimewa monodrama oleh Sani Sudin.

Pada waktu malam pula, Konsert Hiruk-Pikuk anjuran PUSKEB akan melancarkan lagu dan pencarian PUSKEBMATE (rakan PUSKEB). Selain penampilan istimewa Sani Sudin, turut hadir bersama-sama ialah Ameng Spring bagi merancakkan suasana Konsert Hiruk-Pikuk yang dianjurkan PUSKEB.

Pusat Kebudayaan UPSI sangat mengalu-alukan kedatangan warga UPSI dan seluruh masyarakat supaya bersama-sama menyokong inisiatif program kebudayaan yang diadakan. Semoga dengan usaha ini dapat membawa UPSI kembali subur dengan pelbagai aktiviti kebudayaan pada masa akan datang selepas aktiviti seni lumpuh kerana pandemik COVID-19 yang melanda.


Festival Kraf Tekstil Pantai Timur 2023 Menggalakkan Budaya Pemakaian Produk Kraf Tekstil Tempatan

Untuk mendapatkan maklumat terkini, ikuti kami melalui Telegram

Kuala Lumpur – Perbadanan Kemajuan Kraftangan Malaysia (Kraftangan Malaysia) sedang menganjurkan Festival Kraf Tekstil Pantai Timur 2023 (FKTPT 2023) di tiga lokasi berbeza, iaitu di KTCC Mall, Kuala Terengganu, Mesra Mall, Kemaman dan East Coast Mall (ECM), Kuantan, Pahang bermula dari 19 hingga 29 Januari 2023.

Penganjuran FKTPT 2023 diharapkan dapat menggalakkan lebih ramai masyarakat Malaysia untuk membudayakan pemakaian produk kraf tekstil tempatan sebagai satu daripada gaya hidup selain menyemarakkan semangat cintakan seni kraf warisan terutamanya dalam kalangan generasi muda.

FKTPT 2023 yang berlangsung pada kali ini merupakan penganjuran kali keempat sejak tahun 2019 dan merupakan antara strategi Kraftangan Malaysia untuk mempromosikan pelbagai produk kraf tekstil tempatan seperti batik, songket dan tenun Pahang Diraja yang dihasilkan oleh para usahawan serta komuniti kraf khususnya di Pantai Timur.

Menurut Pengarah Kraftangan Malaysia Cawangan Negeri Terengganu, Md Azrul Hussein, FKTPT 2023 melibatkan penyertaan 75 usahawan kraf yang terdiri daripada usahawan dari Kelantan, Terengganu dan Pahang serta usahawan kraf dari negeri-negeri lain yang menyasarkan nilai jualan sebanyak RM1.5 juta bagi ketiga-tiga lokasi penganjuran tersebut.

Terdapat pelbagai aktiviti menarik sepanjang berlangsungnya festival ini. Antaranya termasuklah jualan produk kraf yang merangkumi tekstil, hasil rimba dan aneka kraf, pameran “Ini Batik Malaysia”, pameran “Jom Masuk Institut Kraf Negara” serta pameran Institut Kemahiran Tenun Pahang Diraja (IKTPD) yang ditawarkan sepanjang penganjurannya yang bermula dari 10 pagi hingga 10 malam pada setiap hari. Di samping itu, demonstrasi kraf dan interaktif kraf turut diadakan supaya para pengunjung yang hadir boleh melihat sendiri proses menghasilkan seni tersebut.

Orang ramai terutamanya yang berada di sekitar Pantai Timur dijemput untuk berkunjung ke tiga lokasi berkenaan bagi menyemarakkan lagi FKTPT 2023 anjuran Kraftangan Malaysia.


Sabri Yunus dengan Naskhah Terbaharunya: Duan Nago Bogho

Itupun sudah dibakukan sedikit, Duan singkatan daripada Ridhuan dalam sebutan Kelantannya adalah “Due”. Nago Bogho ini nama julukan kepada mereka yang keras hati, bersikap kasar dan juga berani. Nama Nago Bogho diambil daripada sifat ular berbisa yang kononnya mendiami paya-paya dan tatkala menentang musuhnya mampu menyemburkan bisa. Akan bentuk ular yang besar itu umum menggelarnya naga.

Kiasan kepada sifat dan sikap susuk Ridhuan ini dibina Sabri Yunus menerusi naskhah terbaharunya yang kemudian diangkat menjadi filem. Duan adalah anak muda yang pada dasarnya menceburi kesenian makyung yang kononnya adalah warisan daripada sebelah ayahnya. Sementara sisi yang lain, Duan seorang yang gemar bergaduh dan hal ini diambil daripada sebelah ibunya, yakni bapa saudaranya.

Tiba pada suatu ketika akibat satu pergaduhan yang terjadi sedang Duan beraksi selaku peran makyung dalam persembahan, ayahnya memutuskan Duan harus meninggalkan kampung sebelum makyung rosak dan dicemuh orang, kata ayahnya. Sehingga tahap ini, pengenalan naskhah Sabri Yunus ini sudah mula boleh disorot.

Peran ialah pelakon yang memainkan peranan pembantu kepada Pakyung dengan watak tipikal orang kampung dari segi berbusana dan langgam tutur katanya, akan tetapi kemas dan rapi dalam bahasa komunikasi dengan Raja (Pakyung). Perkara kedua ialah tentang pergaduhan. Pergaduhan ini terjadi yang seakan-akan tiada sangkut-paut pun dengan Duan yang pada ketika itu sedang berada di pentas.

Di sini, Sabri mengisyaratkan dua sisi watak Duan yang kemudiannya mewarnai hampir seluruh filemnya ini. Pertama, kecintaan kepada kesenian makyung. Gangguan dua pemuda terhadap seorang wanita dalam kalangan penonton ketika dia sedang beraksi sehingga mencetuskan pertengkaran dan pergaduhan telah menggugat konsentrasi Duan. Duan marah! Kedua, gangguan itu sekali gus tidak bermoral dan Duan bertindak menyerang pengganggu atas nama maruah! Dia sangat jengkel.

Duan “dihantar” oleh Sabri ke Kuala Lumpur. Ada kekesalan juga kalau hendak dikira, namun Duan berharap di Kuala Lumpur dia dapat mengembangkan kesenian ini atau sekurang-kurangnya mengubati hati tidak mensia-siakan bakat yang telah mendarah daging dalam dirinya. Lalu Duan ditemukan dengan watak Nancy yang konon ingin menyelesaikan desertasinya dalam kesenian Melayu Nusantara.

Apakah muslihat sang pengarah yang seorang ini?

Nancy mempunyai rekod sejarah yang masih membara dalam perancangan Fendi Bukit Bintang, seorang ketua gangster yang digeruni di Kuala Lumpur untuk membunuhnya. Atau adakah perancangan Jimmy Ang, yakni si ayah yang memerlukan seseorang mengawasi anaknya yang dihidunya masih berada dalam bahaya sekalipun telah melakukan penyamaran (melalui pembedahan plastik di luar negara)? Duan sebenarnya sudah selangkah masuk ke wilayah persengketaan dalam kelompok penjenayah di dunia gelap Kuala Lumpur.

Duan terdedah kepada “persengketaan” besar dan hal ini amat bersesuaian dengan dirinya yang gemar bergaduh tatkala berada di kampung. Duan berada dalam skala indah kesenian makyung kerana belum pernah terbayang akan berpeluang melakukan persembahan di Jepun dan skala sengit percaturan para ketua gangster di kota serba mencabar. Bermula memukul beberapa pemuda yang mencabar maruah negerinya (Kelantan), kemudian membantu menewaskan gerombolan samseng penarik kereta yang mencabar sahabat baiknya, dia terperosok ke dalam lingkungan orang suruhan Fendi!

Pada kali ini, pengarah meramukan naskhah dengan jalinan cukup beriringan serta melengkapi juga mempertahankan kelangsungan makyung dan pertarungan getir mempertahankan tanggungjawab dan kebenaran. Dikatakan tanggungjawab kerana seperti katanya kepada Nancy, “Saya tidak akan tinggalkan orang yang sedang makan makanan yang saya hidang!” Nancy yang dalam bahaya kini menjadi tugasnya menyelamatkan gadis tersebut.

Pertarungan pun terjadi. Kedua-duanya, jiwa membara dalam kesenian, perhitungan getir dengan kejahatan! Duan tidak berundur, satu sifat “nago bogho” yang telah terkenal dalam pelbagai kisah lisan rakyat negeri Kelantan, bahkan popular hingga ke hari ini. Duan yang berada dalam lingkungan paya kecil di kampungnya dan sekarang dalam lingkungan medan besar penuh tantangan di metropolitan.

Filem Duan Nago Bogho dibarisi bintang hebat seperti Dato’ Rosyam Nor, Asrul Faisal Kamaruzaman, Jojo Goh, Sangeeta Krishnasamy, Angeline Tan, Jason Chong, Huraisi Hussin, Sabri Saidi dan Sabri Yunus sendiri. Diterbitkan oleh produser terkenal, iaitu Kalam Ariff Holdings Sdn. Bhd., filem Duan Nago Bogho telah bersedia menjengah panggung seluruh negara bermula 19 Janurai 2023. Selain menulis skripnya, Sabri Yunus juga adalah pengarah filem ini.

Apakah pengakhiran yang diimpikan Sabri Yunus? Sabri Yunus terkenal sebagai seorang insan yang amat mencintai kesenian rakyat negerinya meliputi wayang kulit, makyung, dikir barat, menora dan segala bentuk kesenian tradisional yang pernah diceburinya. Kecintaan Sabri Yunus kepada kesenian diletakkan seluruh harapan kepada si peran Duan. Walau bagaimanapun, kesenian ini juga sedang berhadapan dengan zaman sukar di dunia moden hari ini. Peran dalam kesenian makyung di sebalik sifat “bodoh-bodoh alangnya” adalah seorang perancang dan pemikir sekali gus pahlawan Raja yang gagah berani.

Jika benar Sabri Yunus berada pada manifestasi ini, sesungguhnya dia telah “mengambil keluar” Duan dari bangsal terpencil makyung untuk mempamerkan ciri-ciri sifat dan sikap menurut gagasan baharunya. Keberanian Duan amat luar biasa dan hal itu sudah jelas di bangsal makyungnya. Namun begitu, peran sebenar ialah pemegang amanah maruah di mana-mana sahaja. Malahan sanggup menjadi pembela masyarakat yang lebih besar, sekiranya demikianlah diam-diam Sabri Yunus ingin menyatakan!

Marilah kita bersama-sama menyaksikannya di pawagam.


Pementasan Teater Inspektor Jeneral Menilai Kewibawaan Pelajar

Untuk mendapatkan maklumat terkini, ikuti kami melalui Telegram

Kuala Lumpur – Pada 26 hingga 27 Januari 2023 bertempat di Panggung Eksperimental, Akademi Seni Budaya dan Warisan Kebangsaan (ASWARA) telah berlangsung sebuah pementasan teater klasik berjudul Inspektor Jeneral hasil karya Nikolai Gogol dengan usaha terjemahan oleh Ahmad Yatim dan dibimbing oleh tenaga pengajar yang pakar, iaitu saudara Shahrul Mizad Ashaari.

Seramai 13 orang pelajar Ijazah Sarjana Muda Teater telah dinilai sepanjang pementasan ini berlangsung untuk subjek Penilaian Produksi Teater Klasik. Pementasan teater selama dua jam ini telah berjaya memukau para penonton dengan babak-babak lucu dan pelbagai aksi bertenaga oleh para pelakon yang berpakaian busana ala Inggeris serta latar pentas yang berjaya membawa penonton berasa seperti berada pada era berkenaan.

Pada babak awal pembukaan teater, para penonton didendangkan dengan lagu-lagu klasik Rusia yang membuatkan para penonton berasa seolah-olah berada dalam dunia pementasan teater berkenaan dengan lampu pentas yang memfokuskan kepada set pentas dan membuatkan para penonton teruja menantikan pementasan teater bermula.

Babak pertama teater menyaksikan aksi Gabenor yang dilakonkan oleh Ammar Abd Razak yang menyatakan kerisauannya apabila seorang Ketua Jeneral akan hadir ke tempatnya, namun mereka telah tersalah anggap apabila menyangka Khlestakov lakonan Azwan Ahmad sebagai Inspektor Jeneral. Pelbagai adegan penipuan oleh Khlestakov yang menyamar sebagai Inspektor Jeneral telah membuatkan penonton tidak kering gusi.

Kekuatan pementasan teater ini terhasil daripada olahan dan garapan pengarah yang bijak memberikan watak kepada para pelakon dan hasilnya membuatkan para pelakon dapat membawa watak dengan baik dan berkesan. Setiap dialog yang dituturkan oleh para pelakon dilontarkan dengan lantang dan jelas dan menjadikan tiga elemen asas teater, iaitu suara, gerak dan emosi berjaya dikuasai oleh para pelajar yang dinilai.

Objektif pementasan teater klasik Inggeris ini adalah untuk menilai keupayaan para pelajar dalam mengendalikan sesebuah produksi pentas bermula daripada proses-proses awal sesebuah pementasan teater sehinggalah hari berlangsungnya pementasan teater. Kesemua aspek pengurusan dan lakonan pentas dinilai sepanjang proses pementasan teater ini berlangsung dan hal memberikan gambaran yang jelas bahawa ASWARA sangat mengutamakan aspek teori dan praktikal.

Pementasan teater ini juga turut dihadiri oleh beberapa orang penggiat teater tanah air seperti saudara Hamzah Tahir yang merupakan seorang tenaga pengajar seni teater di Universiti Teknologi Mara (UiTM) Shah Alam dan pereka set pentas terkenal tanah air.


Kelantan Menubuhkan Akademi Seni Budaya dan Warisan

Kota Bharu – Kelantan adalah sebuah negeri yang terkenal dengan seni budaya dan warisan tempatan yang masih mekar dan kekal sepanjang zaman. Perkembangan arus zaman tidak banyak memberi kesan kepada kedudukan seni budaya dan warisan tempatan yang masih bertahan dengan identiti tersendiri.

Sesuai dengan matlamat untuk mengekalkan dan memartabatkan seni budaya tempatan agar terus utuh sepanjang zaman, sebuah pusat latihan yang dikenali sebagai Akademi Seni Budaya dan Warisan, Pusat Penerangan Pelancongan Negeri Kelantan (TIC Kelantan) ditubuhkan.

Objektif penubuhan pusat latihan ini adalah untuk mengekalkan dan menjaga seni budaya dan warisan di samping melahirkan pelapis-pelapis baharu yang berwawasan serta penggiat seni tradisional yang berkelulusan akademik.

Selaras dengan hasrat tersebut, TIC Kelantan melaksanakan inisiatif mewujudkan satu akademi bagi memberi pendedahan dan melahirkan bakat-bakat baharu untuk diketengahkan dalam industri pelancongan.

Pusat latihan tersebut terletak di pusat kebudayaan Gelanggang Seni, Jalan Mahmood, Kota Bharu, Kelantan yang telah dibaik pulih dan dinaik taraf supaya sesuai dijadikan sebagai tempat Akademi Seni Budaya dan Warisan beroperasi.

Pusat latihan ini bakal dikendalikan oleh seorang pengurus dan beberapa tenaga pengajar yang akan dilantik berdasarkan kepakaran dalam bidang masing-masing yang berkaitan dengan seni budaya dan warisan.

Penubuhan akademi ini juga diharap dapat melahirkan generasi penggiat seni baharu yang lebih berkualiti, berwawasan dan berpendidikan bagi menggalakkan penjanaan pendapatan kepada rakyat, penggiat seni dan negeri.

Menurut Pengerusi Jawatankuasa Perpaduan Masyarakat, Kebudayaan, Warisan dan Pelancongan Negeri Kelantan, Mejar (B) Dato’ Md. Anizam Ab. Rahman, pusat ini mula ditubuhkan pada 2 November 2022 dan berpusat di Gelenggang Seni serta dikawal selia oleh Pusat Penerangan Pelancongan Negeri Kelantan (TIC).

Tambah beliau, pada peringkat awal, akademi ini mempunyai seramai 30 orang pelajar dengan lima orang tenaga pengajar dan seorang penyelia.

“Kelas latihan secara intensif selama enam bulan akan diberikan kepada para pelajar yang menyertai akademi ini mengikut modul pembelajaran yang ditetapkan bagi melatih dan mencungkil bakat mereka supaya mahir dalam persembahan terutama di hadapan khalayak ramai.

Di samping itu, kerajaan negeri Kelantan membiayai sepenuhnya segala kos sepanjang program akademi ini berlangsung dengan pelajar dan tenaga pengajar diberikan elaun dan makan minum secara percuma,” ujar Mejar (B) Dato’ Md. Anizam.

Mejar (B) Dato’ Md. Anizam turut berkata, silibus akademi ini merangkumi pelbagai jenis persembahan. Antaranya termasuklah bergendang klasik, bergendang moden, muzik silat, muzik wayang kulit dan pelbagai jenis permainan tradisional.

Di samping itu, beliau turut berharap agar penubuhan akademi ini dapat melahirkan pelapis-pelapis kreatif, profesional, berkualiti serta berkebolehan tinggi dalam mempersembahkan seni budaya dan warisan negeri.

“Pihak kerajaan negeri Kelantan berharap agar satu kumpulan persembahan kebudayaan negeri dapat ditubuhkan menerusi akademi ini kelak yang boleh membuat persembahan dalam majlis-majlis rasmi kerajaan pada peringkat negeri mahupun peringkat kebangsaan serta program-program pelancongan yang bertaraf antarabangsa.

Kami berharap dengan kewujudan pusat seperti ini mampu membawa masyarakat kita melangkah setapak lagi dalam mengembangkan bidang kajian dan penyelidikan tentang seni budaya dan warisan di negeri ini,” kata Mejar (B) Dato’ Md. Anizam.

Kerjasama daripada semua pihak khususnya agensi kerajaan, Institut Pengajian Tinggi (IPT), sektor swasta, pertubuhan badan bukan kerajaan (NGO) dan para penggiat seni budaya amat dialu-alukan demi mencapai hasrat tersebut.

Sudah tiba masanya pihak swasta khususnya agensi pelancongan dan hotel mengambil sikap proaktif dengan memberi sokongan dan dukungan yang tidak berbelah bahagi dalam menjayakan setiap program yang berkaitan dengan seni budaya dan warisan tempatan.

Jika semua pihak mengambil sikap proaktif dan bertanggungjawab, tidak mustahil dalam waktu yang singkat, kita mampu memartabatkan seni budaya tempatan melepasi sempadan negara.


Wakil DBP di Stesen Televisyen

Untuk mendapatkan maklumat terkini, ikuti kami melalui Telegram

KUALA LUMPUR − Media sosial menjadi sarana komunikasi kepada masyarakat. Oleh sebab itu, sebagai satu medium penyampaian wadah dan maklumat kepada masyarakat, peranan penyampai berita sangat penting dan perlu menitikberatkan penggunaan bahasa Melayu yang baik dan betul. Badan penyiaran pula berperanan sebagai pengutus warta dalam menonjolkan bahasa Melayu sebagai bahasa dunia di peringkat antarabangsa.

Menurut YBhg. Dato’ Harjit Singh Hullon, iaitu Ikon Penyampai Berita, peranan Dewan Bahasa dan Pustaka (DBP) sebagai badan induk bahasa sangat penting dalam usaha memantau penggunaan bahasa Melayu yang baik dalam kalangan penyiar.

Katanya lagi, bahasa yang digunakan dalam media sosial memang tidak boleh dikawal. Oleh itu, beliau turut mencadangkan agar setiap stesen televisyen perlu mempunyai wakil daripada pihak DBP untuk mengawal selia penggunaan bahasa Melayu yang baik dan betul dalam dunia penyiaran.

“Saya juga mencadangkan agar pihak DBP mengadakan pertemuan dengan stesen televisyen bagi tempoh beberapa bulan sekali untuk membantu mereka menggunakan istilah dan bahasa Melayu yang betul. Gunakanlah bahasa Melayu yang betul secara meluas dalam kehidupan kita. Satu bangsa, satu bahasa, iaitu bahasa Melayu, bahasa kebangsaan kita,” ujar beliau yang sangat berpengalaman dalam menyampaikan berita selama hampir 45 tahun.

Buku Penggunaan Bahasa dalam Surat Rasmi: Bahasa dan Komunikasi (2016) dan Siri Kesantunan Bahasa: Kesantunan Bahasa dalam Pengurusan, Pentadbiran dan Media  (2018) tulisan Asmah Haji Omar yang diterbitkan oleh DBP antara buku yang boleh membantu memberikan garis panduan kepada pengutus warta, penyampai, penyedia berita, penyunting berita dalam meningkatkan penggunaan bahasa dalam penyiaran berita. Selain itu, penyampai berita juga boleh membuat rujukan bahasa dan istilah bahasa Melayu melalui portal Pusat Rujukan Persuratan Melayu (PRPM) yang disediakan oleh pihak DBP.

Menurutnya lagi, tahap penguasaan bahasa Melayu dalam kalangan pembaca berita pada hari ini lebih baik. Walau bagaimanapun, mereka perlu sentiasa memperbaik mutu bahasa Melayu dalam penyampaian berita dari semasa ke semasa.

Beliau pernah bertugas sebagai penyampai berita di Radio dan Televisyen Malaysia (RTM) sejak tahun 1972 hingga tahun 2016. Pada tahun 2011, beliau bersara dan kemudiannya menyambung kontrak dengan RTM hingga tahun 2016.

“Saya bertutur dalam bahasa Inggeris ketika di sekolah tetapi di luar sekolah, saya bertutur dalam bahasa Melayu. Prinsip saya, apabila berminat pada sesuatu bahasa itu maka kita akan dapat menguasai bahasa itu dengan baik. Kita akan belajar secara mendalam untuk menguasai bahasa tersebut. Saya amat meminati bahasa Melayu kerana bahasa ini yang paling mudah untuk dipelajari. Sekiranya kita berminat, berkehendak dan sentiasa ada kemahuan untuk belajar tentang sesuatu bahasa, maka kita akan berdaya usaha untuk menguasainya,” katanya lagi yang pernah berkhidmat sebagai juruhebah dan penyunting berita.

Menurut beliau, persediaan awal perlu dilakukan oleh pihak yang terlibat termasuklah pemberita (wartawan), penyunting berita dan pembaca berita sebelum sesuatu berita disampaikan kepada masyarakat. Teks berita itu bergantung pada cara penulisan skrip berita yang dibuat oleh wartawan dan kemudiannya diolah oleh penyunting.

Dalam konteks ini, penyampai berita bertindak sebagai “tukang” yang menyampaikan berita, manakala penyunting ialah penulis skrip dan perlu mengolahnya dengan baik agar berita yang disampaikan oleh penyampai berita itu menggunakan bahasa yang baik. Istilah yang digunakan juga mestilah yang mudah difahami oleh masyarakat umum. Maka itu, di sinilah pentingnya peranan penyunting skrip dalam memastikan teks yang disediakan itu dapat diterima dengan baik oleh masyarakat.

Bahasa Melayu dapat memberikan nilai kepada masyarakat apabila disampaikan secara santun oleh penyampai berita melalui penghayatan skrip yang dibaca. Selain itu, keterampilan penyampai berita juga penting dari segi berpakaian, bahasa badan dan nada suara. Penghayatan skrip juga penting agar mesej yang disampaikan berkesan kepada masyarakat.

Demikianlah antara penerangan oleh YBhg. Dato’ Harjit Singh Hullon, dalam Rancangan Bicara Karyawan Kebangsaan 2021: Bahasa Kebangsaan Pengutus Warta, yang disiarkan secara langsung menerusi Studio Siaran Langsung Media Sosial DBP dan JendelaDBP pada pukul 10.00 pagi tadi. Yang turut hadir sebagai moderator ialah YBrs. Dr. Rosmani Omar, Ketua Editor Bahagian Majalah, DBP, Kuala Lumpur.


DBP Sarawak Mempergiat Penganjuran Program untuk Masyarakat di Sarawak

Kuching – Dewan Bahasa dan Pustaka Cawangan Sarawak (DBP Sarawak) telah mengadakan kunjungan hormat kepada Yang Berbahagia Datu Dr. Azhar Ahmad, Pengarah Jabatan Pendidikan Negeri Sarawak pada 31 Januari 2023 (Selasa) di Jabatan Pendidikan Negeri Sarawak (JPNS) bagi memaklumkan program-program yang akan dianjurkan sepanjang tahun 2023. Pada masa yang sama, kunjungan hormat tersebut diadakan untuk mengeratkan lagi hubungan yang telah terjalin antara DBP Sarawak dengan JPNS sebagai agensi di bawah Kementerian Pendidikan Malaysia (KPM).

Kunjungan hormat tersebut diketuai oleh Encik Abang Haliman Haji Abang Julai, Pengarah DBP Sarawak bersama-sama ahli pengurusan yang lain, iaitu Encik Ja’afar Haji Hamdan, Timbalan Pengarah Pengembangan Bahasa dan Sastera, Encik Abdul Rasid Haji Subet, Timbalan Pengarah Pembinaan dan Penyelidikan, Cik Stephanie Lenya Chaong, Ketua Unit Promosi dan Pengiktirafan serta Puan Hajijah Haji Mainol, Ketua Unit Penerbitan.

Dalam pertemuan tersebut, DBP Sarawak telah membentangkan projek yang akan dilaksanakan pada tahun 2023 merangkumi Anugerah Citra Majalah Sekolah Menengah Negeri Sarawak dan Anugerah Buletin Jabatan yang akan diadakan secara bergilir-gilir bermula pada tahun ini. Program ini diadakan bagi memberikan penghargaan serta pengiktirafan kepada usaha pemupukan minat dan bakat para pelajar yang berkebolehan menghasilkan karya-karya yang bermutu.

Selain itu, DBP Sarawak juga menyasarkan untuk mengadakan Sayembara Pidato Perpaduan yang dianjurkan dengan kerjasama Unit Komunikasi Awam Sarawak (UKAS) pada bulan Februari ini serta penganjuran Forum Remaja Piala Tuan Yang Terutama Yang di-Pertua Negeri Sarawak yang memberikan penekanan kepada penggunaan bahasa Melayu baku yang baik dan berkesan dari segi tatabahasa, sebutan dan gaya.

Dalam taklimat yang disampaikan oleh Encik Abang Haliman, beliau turut memaklumkan bahawa DBP Sarawak akan menganjurkan Pertandingan Deklamasi Sajak yang akan melibatkan sekolah di daerah Miri dan Kuching dalam usaha memupuk minat dan kecintaan golongan remaja terhadap bahasa dan sastera Melayu.

Bagi menyemarakkan lagi sambutan ulang tahun ke-60 Sarawak Merdeka dalam Malaysia, DBP Sarawak akan menganjurkan dua program utama, iaitu Karnival Intelek di daerah Bintulu dan Minggu Karyawan Muda di daerah Sarikei. Kedua-dua program ini mempunyai pengisian yang menarik seperti Pertandingan Penglipur Lara Moden, Pertandingan Pantas Jawi Peringkat Negeri Sarawak dan Bengkel Penulisan yang akan melibatkan penulis baharu di Sarawak.

Di samping itu, DBP Sarawak turut bekerjasama dengan kerajaan negeri Sarawak dalam usaha menyemai rasa kecintaan dan keharmonian dengan menganjurkan program yang memfokuskan kepada perpaduan dalam kalangan masyarakat Sarawak. Antara program yang dirancang ialah pelibatan pelajar Sekolah Cina Swasta dalam forum pelajar, pertandingan video pendek untuk membina keyakinan diri pelajar dalam menggunakan bahasa Melayu yang betul dan pertandingan lagu Melayu yang akan melibatkan penyertaan pelajar Cina di Sarawak.

Pada tahun ini juga, DBP Sarawak akan mengadakan program baharu, iaitu Program Pemerkasaan Jawi bagi memperkenalkan ciri-ciri dan bahagian penting dalam tulisan Jawi. Selain itu, diharapkan program ini dapat menarik minat golongan remaja terhadap tulisan Jawi serta meningkatkan kemahiran mereka dalam penulisan Jawi.

Dalam ucapannya, Datu Dr. Azhar berharap agar program-program yang akan dianjurkan ini dapat melibatkan semua sekolah di Sarawak dan juga sekolah di kawasan pedalaman Sarawak. Beliau juga memaklumkan bahawa JPNS memberikan sokongan yang penuh untuk bekerjasama dengan DBP Sarawak dalam melaksanakan program-program tersebut demi kebaikan para pelajar di Sarawak.

Selain itu, beliau turut mengulas mengenai prosedur membawa pelajar keluar dari kawasan sekolah untuk menyertai pertandingan dan pihaknya memaklumkan bahawa kebenaran ibu bapa atau penjaga masih diperlukan demi memastikan keselamatan pelajar.

Turut hadir dalam kunjungan tersebut ialah Tuan Haji Japri Bujang Masli, Ketua Pegawai Eksekutif Pustaka Negeri Sarawak (PNS) dan barisan pengurusan tertinggi JPNS. Tuan Haji Japri turut menyentuh tentang peranan PNS sebagai sebuah gedung ilmu di Sarawak.

Beliau berharap agar penulis atau badan penerbit di Sarawak dapat memainkan peranan dengan menyerahkan bahan terbitan dalam bentuk buku untuk simpanan PNS dan seterusnya menjadi rujukan serta bahan bacaan di perpustakaan. Beliau turut memaklumkan terdapat ordinan atau peraturan di Sarawak yang menghendaki penulis atau penerbit menyerahkan tiga buah buku yang telah diterbitkan kepada PNS.

Dalam majlis yang sama, Encik Abang Haliman turut menyentuh tentang pertandingan Bahas Piala Premier Sarawak yang akan diadakan pada tahun ini. Beliau mengundang JPNS dan PNS untuk bekerjasama menganjurkan pertandingan tersebut. Sebelum ini, pertandingan tersebut dikenali sebagai Bahas Piala Ketua Menteri dan dianjurkan oleh Radio Televisyen Malaysia (RTM) yang bermula pada tahun 1986. Pertandingan tersebut terhenti semasa pandemik COVID-19 melanda.

Penganjuran pertandingan tersebut ialah susulan daripada pertemuan Yang Berhormat Menteri Pendidikan Malaysia dengan Yang Amat Berhormat Premier Sarawak sebelum ini, iaitu untuk menghidupkan semula pertandingan tersebut yang telah berjaya melahirkan pembahas dan pemidato terbaik di Sarawak.


Thaipusam Simbol Keagungan Budaya Masyarakat India

Untuk mendapatkan maklumat terkini, ikuti kami melalui Telegram

Thaipusam merupakan hari perayaan yang disambut oleh penganut yang beragama Hindu di seluruh dunia bagi menghormati dewa Hindu, iaitu Dewa Murugan atau juga dikenali sebagai Dewa Subramaniam. Tujuan utama sambutan hari Thaipusam adalah untuk menunaikan nazar dan menebus dosa atau memohon keampunan kerana dosa-dosa yang telah dilakukan.

Bulan Thai yang juga dikenali sebagai Pausa merupakan bulan ke-10 dalam kalendar Hindu dan kalendar kebangsaan India serta sepadan dengan bulan Disember atau Januari dalam kalendar Gregorian. Manakala harinya pula bertepatan dengan bintang Pusa, iaitu bintang kelapan antara 27 bintang dalam zodiak astronomi dan astrologi India serta serupa dengan buruj γ, δ, dan θ dalam buruj Kanser astronomi Barat dengan terbitnya bulan purnama, maka akan berlangsung sambutan hari Thaipusam.

Hari yang istimewa ini dianggap sebagai hari yang paling optimum untuk Dewa Murugan. Ramai penganut Dewa Murugan berpuasa pada hari Thaipusam untuk menunaikan nazar sebagai tanda kesyukuran kerana hajat yang diimpikan telah dimakbulkan dengan membawa dan mengusung kavadi, menjunjung belanga yang mengandungi susu (paal kudam), melaksanakan adat menindik (alagu kuthuthal), mencukur kepala dan menyembah Dewa Murugan dengan mempersembahkan buah-buahan, kuntuman bunga, setanggi, kemenyan dan lain-lain lagi berdasarkan nazar seseorang itu.

Terdapat juga pasangan penganut Hindu yang menunaikan nazar dengan membawa bayi menggunakan anduh yang diikatkan pada beberapa batang tebu sebagai tanda berterima kasih kerana dikurniakan cahaya mata setelah sekian lama menanti untuk mempunyai zuriat sendiri.

Kavadi merupakan satu daripada persembahan yang dibuat kepada Dewa Murugan oleh penganut agama Hindu yang soleh. Kavadi dalam bahasa Tamil bermaksud memikul berat di bahu. Pada asasnya, kavadi merupakan struktur berbentuk busur yang dihiasi dengan bulu merak, karya kaca, dan banyak lagi barang hiasan. Berat sesetengah kavadi boleh mencecah sehingga 35 kilogram.

Perlambangan membawa kavadi berasal daripada mitos kavadi yang mewakili gunung dan Dewa Murugan di puncaknya. Persembahan ini memerlukan banyak kuasa kehendak dan pengabdian. Antara perlambangan lain ialah kavadi dianggap sebagai persembahan yang paling bertuah dan teliti yang dipersembahkan kepada Dewa Murugan.

Dalam agama Hindu, terdapat pelbagai jenis kavadi merangkumi Pookavadi (berasaskan bunga), Vel Kavadi (berasaskan vel, iaitu lembing ketuhanan yang dikaitkan dengan Dewa Murugan selaku dewa perang Hindu), Mayil Kavadi (berasaskan bulu merak), Pazha Kavadi (berasaskan buah-buahan) dan banyak lagi. Hanya penganut Hindu lelaki sahaja yang akan mengambil dan membawa kavadi kerana hal tersebut memerlukan kekuatan fizikal yang tinggi untuk melaksanakannya.

Paal Kudam yang bermaksud penawaran susu merupakan satu lagi bentuk persembahan yang popular semasa perayaan Thaipusam. Paal bermaksud susu, manakala kudam pula bermaksud bejana dalam bentuk periuk yang kebiasaannya dijunjung di atas kepala untuk dipersembahkan kepada Dewa Murugan.

Susu tersebut kemudiannya akan digunakan oleh sami Hindu untuk melakukan upacara Paal Abhishegam, iaitu upacara agama Hindu yang mencurahkan bahan suci pada berhala Tuhan sambil mendendangkan mantra. Abhishegam merupakan perkataan daripada bahasa Sanskrit yang bermaksud memandikan atau membasahkan.

Alagu kuthuthal (Adat Menindik) merupakan sejenis nazar yang ditunaikan oleh penganut agama Hindu pada hari Thaipusam. Nazar ini ditunaikan dengan menindik mulut, lidah atau bahagian belakang badan menggunakan jarum logam atau cangkuk yang tajam. Upacara ini dilakukan selepas melakukan Pooja untuk Dewa Murugan agar nazar penganut itu diberkati dan kemudiannya, jarum tersebut ditusuk ke dalam mulut penganut agama Hindu melalui satu pipi ke pipi yang lain.

Penganut Hindu tidak akan berasa sakit disebabkan berkat daripada Tuhan serta bakti dan kesetiaan mereka melakukannya. Saiz jarum yang dicucuk pada mulut dan lidah serta bilangan cangkuk yang dicucuk pada bahagian belakang badan bergantung pada nazar seseorang itu kepada Tuhan.

Perayaan Thaipusam mempunyai sejarah yang menakjubkan di sebalik menjadi hari istimewa untuk Dewa Murugan. Menurut kepercayaan penganut agama Hindu, pada suatu masa dahulu, Dewa Shiva yang merupakan dewa tertinggi dalam mazhab Saivisme mengurniakan anugerah kepada tiga Asura, iaitu Soorapadman, Tarakasura dan Singamukhan.

Anugerah kurniaan Dewa Shiva itu menyebabkan ketiga-tiga Asura tersebut menjadi gagah dan unggul serta mempunyai kuasa kesaktian yang hebat. Kemudian, ketiga-tiga Asura tersebut telah memenjarakan para dewa dan dewi sehingga menyebabkan mereka hidup dalam ketakutan. Para dewa dan dewi melaporkan tentang situasi dan kesusahan yang dialami mereka kepada Dewa Shiva dan memintanya untuk melindungi mereka daripada kumpulan Asura itu.

Dewa Shiva yang prihatin mendengar keluhan penderitaan para dewa dewi telah mencipta enam biji api daripada dahinya untuk memusnahkan kumpulan Asura tersebut. Kemudian enam api itu bertukar menjadi enam kanak-kanak kesemua enam kanak-kanak itu dibesarkan oleh wanita-wanita Karthigai (para isteri kepada enam daripada tujuh Saptarishi). Mereka melatih kesemua enam kanak-kanak itu supaya mahir dalam seni mempertahankan diri.

Pada suatu hari, Dewi Parvati muncul dan memeluk kesemua anaknya itu dan menyebabkan enam kanak-kanak tersebut bergabung menjadi satu. Dewa Murugan yang menjelma daripada gabungan kekuatan, tenaga dan ilmu enam kanak-kanak tersebut menjadi cemerlang dalam pelbagai bidang seni.

Dewi Parvati memberikan Gnanavel, iaitu sejenis senjata untuk menghapuskan ketiga-tiga Asura kepada Dewa Murugan yang berada dalam Aandikolam di Palani apabila dosa-dosa Asura telah penuh dan melimpah. Aandikolam merujuk kepada jelmaan Tuhan yang menggambarkan bahawa manusia yang hidup di dalam dunia khayalan harus melepaskan perasaan keangkuhan dan kemegahan diri di samping keperluan hidup untuk tidak terikat dengan sebarang kepalsuan duniawi.

Selain itu, Aandikolam juga merujuk kepada falsafah walau seberapa banyak kekayaan yang manusia peroleh, pada pengakhiran hidup dan ajal kematian tetap akan sampai kepada Tuhan dalam keadaan yang sama seperti dilahirkan. Dewa Murugan memusnahkan ketiga-tiga Asura yang kejam itu menggunakan Gnanavel di Thiruchendur. Justeru, hari pemberian Gnanavel oleh Dewi Parvati kepada Dewa Murugan disambut sebagai hari Thaipusam.

Thaipusam disambut dan diraikan di semua kuil Dewa Murugan termasuklah Aarupadai Veedu, iaitu tempat-tempat Dewa Murugan tinggal untuk berperang dengan para Asura meliputi Thiruparangunram, Thiruchendur, Palani, Swamimalai, Thiruthani, Solaimalai dan semua kuil Dewa Shiva. Thaipusam disambut dengan meriah bukan sahaja di Tamil Nadu, bahkan di setiap pelosok dunia seperti Malaysia dan Singapura oleh masyarakat India yang berbilang etnik.

Di Malaysia, terdapat lima lokasi terkenal untuk sambutan Thaipusam. Lokasi paling popular dalam kalangan masyarakat Malaysia ialah Kuil Arulmigu Balathandayuthabani, George Town, Pulau Pinang dan Kuil Sri Subramaniyar Swami, Batu Caves, Selangor. Para penganut agama Hindu turut membanjiri Kuil Sri Subramaniar, Gunung Cheroh, Ipoh, Kuil Sivasagar, Kuching dan Kuil Sri Muniswarar, Tampoi, Johor bersempena sambutan hari Thaipusam.

Tidak ketinggalan upacara paling penting pada hari Thaipusam, iaitu berhala Dewa Murugan yang diusung di atas pedati perak dan emas serta diiringi dengan muzik tradisi dari rumah ibunya (kuil Dewi Parvati) hingga ke tempat kediamannya (kuil Dewa Murugan). Penganut Hindu yang menunaikan nazar harus berpakaian warna kuning supaya hasrat mereka tercapai dan diberkati.

Secara keseluruhannya, Thaipusam bukan sahaja merupakan perayaan tradisi tahunan, malah dizahirkan sebagai sebahagian daripada keunikan budaya majmuk di Malaysia.


Forum Peradaban Alam Melayu Membuka Rahsia Kehebatan Tamadun Bangsa Melayu

Untuk mendapatkan maklumat terkini, ikuti kami melalui Telegram

Kuala Lumpur – Pertubuhan-Pertubuhan Pembela Islam (PEMBELA) dengan kerjasama Dewan Bahasa dan Pustaka (DBP) telah menganjurkan Forum Peradaban Alam Melayu yang diadakan di Balai Budaya Tun Syed Nasir, DBP pada pagi ini.

Forum yang diadakan untuk merungkai dan berkongsikan segala fakta tersembunyi tentang sejarah peradaban alam Melayu dan kehebatan bangsa Melayu pada zaman kuno yang jarang-jarang dikongsikan umum ini menampilkan dua orang sarjana terkemuka, iaitu Pakar Nahu Bahasa Arab dan Falsafah, Universiti Islam Antarabangsa Malaysia, YBhg. Profesor Dr. Solehah Yaacob dan Pakar Geologi dan Arkeologi, Universiti Sains Malaysia, YBhg. Datuk Profesor Dr. Mokhtar Saidin serta Pengerusi Lembaga Pengelola DBP, YBhg. Profesor Datuk Seri Dr. Awang Sariyan yang bertindak sebagai moderator.

Dalam ucapan Pengarah Program Forum Peradaban Alam Melayu, Puan Seri Fatini Yaacob, beliau menyatakan bahawa forum ini diadakan untuk berkongsikan ilmu tentang alam Melayu dan membangkitkan rasa bangga serta penghargaan kepada pengkaji tamadun bangsa Melayu yang mempunyai sumber ilmu yang sangat luas.

Selaras dengan moto PEMBELA, iaitu menjunjung agama, memartabatkan bangsa dan mempertahankan negara, maka PEMBELA mengambil inisiatif untuk mengadakan forum ini. Projek ini dirintis melalui pertemuan antara pihak PEMBELA dengan YBrs. Profesor Dr. Solehah Yaacob dan YBhg. Datuk Profesor Dr. Mokhtar Saidin. Berdasarkan lautan ilmu yang dimiliki oleh kedua-dua pengkaji ini, kami mengajak mereka untuk bersama-sama berkongsi tentang sejarah unggul alam Melayu dan hubungannya dengan peradaban dunia lain bagi membolehkan ilmu ini dimanfaatkan oleh anak bangsa Melayu.

Menurut Pengerusi PEMBELA, Tuan Mahmud Hishamuddin Abd Rashid dalam ucapan alu-aluannya, peradaban bagi orang Melayu tidak boleh terpisah dari segala rukun dan prinsip. Oleh sebab itu, cara kita untuk memahami, mentafsir, menggarap dan menghuraikan apa-apa isu berkaitan dengan peradaban Melayu mestilah berada dalam kerangka ilmu.

Peradaban orang Melayu jangan kita bataskan dengan pencapaian dari segi material semata-mata, tetapi mesti dihubungkaitkan dengan kepentingan pencapaian spiritual. Peradaban bagi orang Melayu juga jangan hanya membawa sejarah, tetapi seharusnya membawa khazanah, pengajaran dan penyuluh jalan agar kita tidak mengulangi kesilapan masa lalu.

Ujarnya lagi, bicara mengenai peradaban Melayu seharusnya melangkaui batasan sejarah dan kepentingan dunia serta merentasi pandangan dunia.

“Biarlah kita berbicara mengenai peradaban orang Melayu yang akan membawa umat ini menjadi pelopor idea bagi kemajuan, pengkritik yang membina, penyelesai masalah dan membuka jalan serta mercu pencapaian yang selari dengan tuntutan zaman dan politik semasa.” ujarnya mengakhiri ucapan.

Forum Peradaban Alam Melayu ini juga diserikan dengan pameran dan jualan buku sejarah serta busana yang diadakan di ruang legar Balai Budaya Tun Syed Nasir.

Turut hadir dalam program ini ialah Ketua Pengarah DBP, YBrs. Dr. Hazami Jahari, dif kehormat, ahli jawatankuasa PEMBELA dan tetamu undangan.


Peradaban Melayu dan Bukti Ketamadunan Bangsa

Kuala Lumpur – Kajian yang berkaitan dengan peradaban Melayu perlu dilaksanakan secara lebih mendalam supaya terangkatnya teori alam Melayu di seluruh dunia.

Susulan itu, Forum Peradaban Alam Melayu anjuran Pertubuhan-Pertubuhan Pembela Islam (PEMBELA) dengan kerjasama Dewan Bahasa dan Pustaka (DBP) telah berlangsung di Balai Budaya Tun Syed Nasir, DBP, hari ini. Forum ini merungkai fakta baharu melalui kajian secara terperinci tentang peradaban alam Melayu untuk mengangkat semangat jati diri dan membangkitkan kesedaran masyarakat terhadap nilai peradaban Melayu.

Forum ini menampilkan dua orang ahli panel undangan, iaitu Pakar Nahu Bahasa Arab dan Falsafah, Universiti Islam Antarabangsa Malaysia, YBhg. Profesor Dr. Solehah Yaacob dan Pakar Geologi dan Arkeologi, Universiti Sains Malaysia, YBhg. Profesor Datuk Dr. Mokhtar Saidin dan Pengerusi Lembaga Pengelola DBP, YBhg. Profesor Datuk Seri Dr. Awang Sariyan selaku moderator.

Penganjuran forum ini bermatlamat untuk mencungkil dan mengeluarkan segala fakta tersembunyi tentang kehebatan bangsa Melayu, membangkitkan rasa bangga dan memberikan penghargaan kepada pejuang agama dan tamadun bangsa serta mendidik rasa kasih generasi pada masa ini kepada bangsa, agama dan negara.

Majlis ilmu ini dimulakan oleh YBhg. Profesor Datuk Seri Dr. Awang Sariyan yang menyatakan bahawa DBP sentiasa memberikan sokongan terhadap segala kegiatan untuk mengangkat benteng tamadun negara yang berteraskan Melayu Islam.

Kita tidak melihat sejarah alam Melayu itu sebagai suatu sejarah yang terputus. Pada hakikatnya, alam Melayu ini berkesinambungan dengan sejarah tamadun awal manusia. Hal ini adalah penting untuk dikembangkan dan diperluaskan bagi memenuhi teori alam Melayu, yakni yang dikaitkan dengan sifat fitrah tamadun Melayu yang berasaskan kesinambungan sejarah awal manusia.

“Intelektual, kebolehan berbahasa dan kebolehan menganalisis terhadap sesuatu perkara telah melahirkan tamadun besar manusia di atas muka bumi ini,” ujar YBhg. Profesor Dr. Solehah Yaacob yang membuka tirai perkongsiannya dalam forum ini.

Beliau turut menyatakan bahawa banyak data tamadun kuno Champa-Melayu yang hilang dan tidak dapat ditemukan dalam mana-mana catatan sejarah. Selain itu, beliau juga mendapati terdapat unsur hukum yang menyatakan kewujudan bangsa Melayu di alam kuno. Kebanyakan catatan sejarah Barat juga tidak melaporkan data yang berkaitan dengan tamadun Melayu bertarikh antara dua hingga tiga Sebelum Masihi di alam Melayu.

Sebelum mengakhiri perkongsiannya, beliau mencadangkan beberapa inisiatif untuk mengembangkan ilmu peradaban alam Melayu dengan lebih luas seperti mengusahakan penerbitan buku sejarah asal tamadun kuno Champa-Melayu yang menjadi asas pembentukan bangsa asal Melayu.

Selain itu, DBP juga disarankan untuk menghasilkan kamus bahasa kuno Champa-Melayu dalam bahasa Melayu moden bagi membolehkan masyarakat mengetahui asal usul bangsa yang pupus. Beliau turut menyarankan agar bantuan yang sewajarnya oleh pihak berwajib disalurkan kepada pihak pertubuhan bukan kerajaan bagi menggerakkan usaha dan kajian yang lebih menyeluruh berkaitan dengan bangsa dan tamadun Melayu.

Sementara itu, YBhg. Datuk Dr. Mokhtar Saidin memaparkan pelbagai bukti penemuan ribuan tapak peleburan besi di Sungai Batu, Kedah sekali gus membuktikan kehebatan tamadun Melayu kuno pada masa lalu dalam forum yang berlangsung hampir dua jam ini.

Saya hanya menjalankan kajian di Sungai Batu, namun tidak disangka-sangka bahawa data yang dikumpulkan itu memberikan kesan kepada dunia. Penemuan ini membuktikan telah wujudnya suatu industri yang telah dilaksanakan di Kedah sekali gus membuktikan terlaksananya satu tamadun bangsa yang hebat.

Dalam forum ini juga, beliau berkongsikan gambar tapak peleburan besi di Sungai Batu. Tapak ini ditemukan melalui penemuan relau, “tuyere“ dan besi mentah. Hasil peleburan besi yang turut ditemukan di tapak ini ialah arang, abu peleburan, jongkong besi dan sisa besi.

Secara keseluruhannya, beliau merumuskan bahawa Kedah ialah tempat pengeluar jongkong besi. Setakat ini, berdasarkan data yang diperoleh, telah wujudnya industri peleburan besi sejak 788 Sebelum Masihi dan hal ini menjadi bukti bermulanya suatu tamadun di Kedah Tua.

Turut hadir dalam majlis ini ialah Ketua Pengarah DBP, YBrs. Dr. Hazami Jahari, Pengerusi PEMBELA, Tuan Mahmud Hishamuddin Abdul Rashid, Pengarah Program Forum Peradaban Alam Melayu, Puan Seri Fatini Yaacob, dif kehormat, ahli jawatankuasa pelaksana program, peserta daripada pelbagai pertubuhan dan institusi serta tetamu undangan yang lain.


Karya Seni Mampu Menyemarakkan Semangat Perpaduan

Untuk mendapatkan maklumat terkini, ikuti kami melalui Telegram

Kuala Lumpur – Art Market Malaysia sedang menganjurkan Pameran Seni Perpaduan atau Unity Art Exhibition di Shoppes at Four Seasons Place, Kuala Lumpur bermula dari 15 Januari hingga 15 Februari 2023.

Majlis perasmian pameran ini telah disempurnakan oleh Menteri Perpaduan Negara, Yang Berhormat (YB) Datuk Aaron Ago Dagang pada petang 2 Februari 2023.

Menurut YB Datuk Aaron Ago Dagang, karya seni mampu menyemarakkan lagi semangat perpaduan serta meningkatkan kesejahteraan hidup rakyat Malaysia dan seterusnya membawa masyarakat Malaysia yang berbilang bangsa menuju ke arah Malaysia Madani.

“Madani bermakna beradab dan kerajaan ingin membawa masyarakat Malaysia ke tahap yang lebih tinggi sebab masih banyak yang perlu ditambah baik dalam kalangan masyarakat dari segi keterampilan, kemampanan, kepercayaan dan saling menghormati dalam menuju ke arah masyarakat madani,“ kata YB Datuk Aaron Ago Dagang.

YB Datuk Aaron Ago Dagang turut meluahkan rasa kagumnya terhadap karya-karya yang terdapat dalam Pameran Seni Perpaduan dan ada antara karya-karya tersebut merupakan hasil karya daripada pelukis golongan Orang Kurang Upaya.

“Karya seni yang baik boleh mengumpulkan segenap lapisan masyarakat untuk bersama-sama menikmati keunikan hasil karya yang dihasilkan terutamanya jika karya tersebut membawa pelbagai mesej yang positif, khususnya mesej yang bertemakan perpaduan dan kenegaraan,” ujar YB Datuk Aaron Ago Dagang.

Tambah beliau lagi, kesenian juga mampu menyemarakkan perpaduan apabila artis daripada pelbagai kaum dan etnik berkumpul bersama-sama dalam program seperti Pameran Seni Perpaduan ini.

Dalam majlis tersebut turut diumumkan para pemenang bagi Asia Art Show Sydney Online Art oleh ketua juri pertandingan tersebut, iaitu Encik Zunar. Para pemenang menerima e-sijil di samping hasil karya seni mereka bakal dipamerkan dalam galeri AsiaArtShow @Four Seasons Shoppes KL, Malaysia selama tiga bulan dan disenaraikan dalam laman sesawang asiaartshowgallery.com.

Pameran yang berlangsung selama sebulan ini memberi peluang kepada para artis tempatan termasuklah golongan artis kurang upaya, kanak-kanak dan ekspatriat untuk menampilkan karya mereka kepada orang ramai dan pembeli yang berminat.


Temasya Warna-warni Kampung Seberang Ramai Kuala Perlis Mengeratkan Ukhuwah antara Raja dengan Rakyat

Kuala Perlis – Majlis perasmian “Temasya Warna-warni Kampung Seberang Ramai Kuala Perlis” yang berlangsung di Perkarangan Dataran Semarak Projek Transformasi Diraja Kampung Nelayan Warna-warni Seberang Ramai Kuala Perlis disempurnakan oleh Duli Yang Teramat Mulia (DYTM) Raja Muda Perlis, Tuanku Syed Faizuddin Putra Jamalullail dan DYTM Raja Puan Muda Perlis, Tuanku Hajah Lailatul Shahreen Akashah Khalil baru-baru ini.

Turut hadir bagi menyambut ketibaan baginda berdua ialah Ketua Setiausaha Kementerian Pembangunan Usahawan dan Koperasi, Datuk Sri Suriani Dato’ Ahmad, Ketua Pengarah Kementerian Belia dan Sukan, Mohd Azhari Mohammad, Presiden Persatuan Pacuan Empat Roda Malaysia (MFWDA), Mohd Khairol Nizam Mohamad Ibrahim Khan dan Penasihat MFWDA, Datuk Abang Sallehuddin Abg Shokeran.

Majlis Agama Islam dan Adat Istiadat Melayu Perlis (MAIPs) dengan kerjasama MFWDA menganjurkan program temasya ini bermula dari 3 hingga 5 Februari 2023. Selain itu, program temasya ini turut melibatkan kerjasama daripada pelbagai pihak. Antaranya termasuklah Suruhanjaya Koperasi Malaysia (SKM), Kementerian Belia dan Sukan (KBS) dan Majlis Belia Malaysia (MBM).

Pelbagai aktiviti, pertandingan, pameran dan jualan kepada para pengunjung bersempena program temasya ini turut mendapat sokongan padu daripada sektor swasta merangkumi Syarikat Adabi, Nasty Group, Pertubuhan Warisan Patriotik Malaysia, MyFundAction, Kolej Antarabangsa Murni, EST Infinity, Aec Machinery, Idillick Partners, Easy Paint, Akademi Binaan Malaysia.

Sepanjang program temasya ini berlangsung, pelbagai aktiviti menarik telah diadakan. Antaranya termasuklah Pertandingan Cabaran 4×4 KBS, Perkhemahan 4×4, Pertandingan RC Crawler Offroad 4×4, Pertandingan Kenderaan Mini RC Crawler 4×4, Pertandingan Sukan E-Sport, Pertandingan Mewarna serta Pertandingan Memasak Cita Rasa Adabi bersama-sama Chef Mohd Irwan Mohd Nor.

Di samping itu, dalam program temasya ini turut diadakan aktiviti “Slide Pool”, Ceramah Ziarah Mahabbah, Senaman Pagi, Pertandingan Kopi Tarik, Pertandingan Sukan Rakyat dan Permainan Tradisional, Pertandingan RC BOAT, Konvoi Cabaran 4×4 KBS, Konvoi Program CSR, Penyerahan Fasiliti Kemudahan Awam, Program CSR Penyerahan Barangan kepada Kampung Seberang Ramai Kuala Perlis serta Program Sukarelawan Together We Lend a Hand “Love the Environment”.

DYTM Raja Muda Perlis, Tuanku Syed Faizuddin Putra Jamalullail dan DYTM Raja Puan Muda Perlis, Tuanku Hajah Lailatul Shahreen Akashah Khalil turut berkenan mencemar duli untuk meluangkan masa meninjau lokasi pertandingan 4×4 Challenge serta tempat pertandingan memasak Cita Rasa Adabi di samping beramah mesra dengan masyarakat setempat.


Bunga Raya Lambang Keunikan Malaysia Sempena Nguyen Hu Flower Street Festival

Untuk mendapatkan maklumat terkini, ikuti kami melalui Telegram

Ho Chi Minh – Tourism Malaysia meningkatkan usaha untuk mempromosikan Malaysia kepada warga Vietnam bersempena Nguyen Hu Flower Street Festival di Ho Chi Minh City, Vietnam bermula dari 19 hingga 26 Januari 2023 yang lalu.

Sewaktu lapan hari festival tersebut berlangsung, pihak Tourism Malaysia mengambil kesempatan untuk menampilkan taman-taman yang ada di Malaysia sebagai satu daripada tarikan pelancongan untuk dikunjungi oleh warga Vietnam. Bunga kebangsaan Malaysia, iaitu bunga raya yang melambangkan perpaduan dalam kalangan masyarakat yang berbilang budaya, bangsa dan agama di Malaysia telah ditonjolkan dalam hiasan di ruang pameran Malaysia sempena festival tersebut.

Sepanjang 20 tahun yang lalu, festival ini telah menjadi acara tarikan pelancongan, kebudayaan dan hiburan tahunan untuk meraikan Percutian Tet yang merupakan Tahun Baharu Lunar Tradisional Vietnam. Pada tahun ini, acara itu mengalu-alukan kehadiran 1.2 juta pengunjung termasuklah para pelancong antarabangsa dari Indonesia, Laos, Thailand, Kanada, Australia dan Amerika Syarikat.

Ketua Pengarah Tourism Malaysia, Dato’ Zainuddin Abdul Wahab berkata, pada tahun 2019 sebelum pandemik wabak COVID-19 melanda, pihaknya telah mengalu-alukan ketibaan 400 346 orang pelancong dari Vietnam. Manakala bagi tahun 2022 pula, kira-kira 173 763 orang pelancong dari Vietnam telah melawat Malaysia.

“Pada tahun ini, kami berhasrat untuk mencapai sasaran kehadiran 15.6 juta orang pelancong antarabangsa dengan jumlah RM47.6 bilion dalam resit pelancongan. Di samping itu, kami juga optimis dengan lebih daripada 234 000 orang pelancong akan hadir dari Vietnam. Kami juga berharap agar pasaran pelancongan ini akan terus memainkan peranan yang penting dalam mencapai sasaran jumlah kehadiran pelancong dari Vietnam,” ujar Dato’ Zainuddin Abdul Wahab.

Untuk makluman, Vietnam kekal sebagai satu daripada pasaran pelancongan yang penting bagi Malaysia. Dari segi ketersambungan, kini terdapat 120 penerbangan pada setiap minggu dari Vietnam ke Malaysia dengan lebih 21 000 tempat duduk menerusi perkhidmatan Malaysia Airlines, Vietnam Airlines, VietJet Air, Batik Air dan AirAsia.


Kuala Lumpur dalam Lagu

Sejak diasaskan oleh Sutan Naposo, Kuala Lumpur semakin membangun dan berkembang pesat hingga kini menjadi sebuah kota metropolitan. Kuala Lumpur yang merupakan ibu kota negara Malaysia disifatkan sebagai nadi pembangunan negara. Rakyat Malaysia pasti tahu dan kenal dengan bandar raya ini, malahan sebahagian besarnya mempunyai pengalaman tersendiri menjejakkan kaki di Kuala Lumpur menerusi aktiviti ekonomi, pendidikan, sosial, politik, pelancongan, kebudayaan dan lain-lain. Pengalaman itu sering kali dirakam dalam pelbagai bentuk genre termasuklah filem, novel, cerpen, puisi, lagu, artikel, anekdot dan seumpamanya mengikut minat, disiplin ilmu, cita rasa dan kemampuan perakam tersebut.

Dalam konteks muzik, nama Kuala Lumpur sering diungkapkan menerusi lagu termasuklah judul sesebuah lagu. Sepanjang tempoh enam dekad bermula pada era 1960-an hingga kini, nama Kuala Lumpur tercatat sebagai judul dalam beberapa buah lagu yang mengisahkan pelbagai pengalaman kehidupan. Ada kisah yang berkaitan dengan Kuala Lumpur itu sendiri, kisah cabaran kehidupan di kota raya, sikap penghuni Kuala Lumpur, kisah cinta berlatarbelakangkan Kuala Lumpur dan pelbagai lagi. Kisah Kuala Lumpur dalam lagu boleh dijadikan sebagai bahan kajian kepada pencinta bahasa dan budaya masyarakat, khususnya rakyat Malaysia.

Seawal era 1960-an, nama Kuala Lumpur dalam judul lagu dapat diteliti menerusi lagu ciptaan P. Ramlee yang bertajuk Kuala Lumpur. Lagu ini diterbitkan pada tahun 1964 dan dinyanyikan oleh Saloma dalam filem Ragam P. Ramlee menerusi segmen drama muzikal. Kota Kuala Lumpur dalam lagu ini diperkenalkan sebagai ibu negara Malaysia, suasana kehidupan warganya yang harmoni dengan pelbagai bangsa dan potensinya sebagai tempat tarikan untuk dikunjungi.

Kuala Lumpur
Kuala Lumpur ibu negeri
Sangat masyhur sangat ramai
Kotanya bersih oh oh oh
Hawa nyaman saban hari
Hidup aman segala bangsa
Satu hati oh oh oh
Ibu negeri Malaysia
Dah terkenal aman makmur
Di mata dunia.
Jikalau tuan ingin akan penghibur
Sila datang Kuala Lumpur

Dalam filem yang sama, nama Kuala Lumpur turut diungkapkan menerusi lagu Joget Malaysia dendangan P. Ramlee dan Saloma yang bertepatan dengan kelahiran sebuah negara baharu bernama Malaysia yang terbentuk setahun sebelum itu. Terdapat beberapa rangkap pantun dalam lagu tersebut dan satu daripadanya menyebut Kuala Lumpur sebagai ibu negara Malaysia.

Joget Malaysia
P. Ramlee:
Ke pasar lama membeli serai,
Singgah bertanya Datuk Menteri;

Kalau Saloma orang yang pandai,
Di mana letak ibu negeri?

Saloma:
Anaklah bilal dari Mentakab,
Pergi ke Johor buat kenduri;

Encik Ramlee soal mudah dijawab,
Kuala Lumpur ibu negeri.

Empat tahun selepas itu, P. Ramlee juga telah mengabadikan nama Kuala Lumpur dalam judul lagu Keroncong Kuala Lumpur. Lagu ini turut dimuatkan dalam filem Anak Bapak yang diterbitkan pada tahun yang sama. Menerusi lagu ini, Kuala Lumpur sebagai ibu negara Malaysia digambarkan sebuah negara yang aman hasil kemerdekaan, kesuburan tanahnya, kekayaan hasil mahsul dan kehidupan rakyat Malaysia yang sehati sejiwa menerusi penggunaan satu bahasa.

Kuala Lumpur
ibu negara Malaysia
aman serta makmur
setelah merdeka.

Lagu ini diakhiri dengan kisah Kuala Lumpur sebagai pusat pentadbiran negara yang mengamalkan sistem demokrasi.

waktu malam
cahaya menjulang tinggi
parlimen tersergam
lambang demokrasi

Memasuki era 1970-an, nama Kuala Lumpur sebagai judul lagu masih berkisar dalam lagu ciptaan P. Ramlee. Air Mata di Kuala Lumpur ialah lagu gubahan terakhir beliau yang dinyanyikan oleh Saloma. Kuala Lumpur dalam lagu ini tidak lagi menceritakan kisah bandar raya itu, sebaliknya berkisar tentang kisah P. Ramlee sendiri yang merupakan pencipta dan penulis lirik lagu berkenaan. Melodi yang sayu dan lirik yang hiba menggambarkan situasi P. Ramlee pada masa itu yang dikatakan tidak lagi mendapat sokongan dan perhatian masyarakat. Dalam lagu tersebut, P. Ramlee menggambarkan situasi yang dihadapinya seperti yang berikut:

Hancur musnah impian mulia
istana kubina menjadi pusara
gelaplah pasti masa hadapan
jiwaku merayau utara dan selatan.

Hidup sudah tiada bererti
zahirku hidup batinku mati
remuk redam hatiku hancur
air mata di Kuala Lumpur.

Selain lagu itu, tidak banyak lagu yang menggunakan nama Kuala Lumpur sebagai tajuk dalam era 1970-an. Namun begitu, pada era 1980-an, nama Kuala Lumpur dalam judul lagu kembali menyerlah dengan pelbagai kisah. Ada kisah cinta, kisah perjuangan hidup penghuni Kuala Lumpur dan kisah cabaran meneruskan kehidupan di bandar raya setelah lebih tiga dekad negara merdeka.

Kisah cinta berlatarbelakangkan Kuala Lumpur terungkap dalam lagu Senja di Kuala Lumpur nyanyian Broery Marantika dan Senyumlah Kuala Lumpur oleh Alleycats. Manakala kisah cabaran hidup di ibu negara Malaysia ini digarapkan dalam lagu Kuala Lumpur Oh Kuala Lumpur oleh Malek Ridzuan dan Sesat di Kuala Lumpur oleh M. Nasir dan Kembara.

Kuala Lumpur menjadi tumpuan sebagai kota tempat rakyat Malaysia meneroka peluang pekerjaan, pendidikan, pelancongan, kebudayaan dan sebagainya. Dalam setiap penerokaan itu, manusia saling bertemu dan berkomunikasi. Di kota inilah dua insan bertemu, menjalin hubungan cinta dan membina kenangan serta nostalgia. Broery Marantika menerusi lagu Senja di Kuala Lumpur yang dicipta oleh Ahmad Nawab mengungkapkan bandar raya ini sebagai latar kisah percintaan antara dua insan terutamanya pada waktu  senja. Suasana senja itulah yang membangkitkan kenangan dan menggamit nostalgia percintaan mereka.

Lagu Senyumlah Kuala Lumpur pula mempunyai lirik yang agak puitis. Gabungan sentuhan seni M. Nasir dan S. Amin Sahab sebagai pencipta dan penggubal lirik sering menghasilkan lagu-lagu yang puitis dengan maksud yang mendalam. Dalam Senyumlah Kuala Lumpur, kisah cinta antara dua jiwa digarap dengan menjadikan Kuala Lumpur sebagai lokasi pertemuan yang membibitkan perasaan cinta antara dua jiwa. Lebuh raya, papan tanda dan tugu negara adalah antara objek yang dijadikan simbolik sebagai penyokong dan pengukuh hubungan cinta dua jiwa ini di samping dedikasi ucapan terima kasih kepada Kuala Lumpur kerana mempertemukan cinta antara mereka berdua pada akhir lagu.

Kuala Lumpur dalam lagu terus diabadikan menerusi pelbagai kisah yang sesuai dengan prasarana ibu kota ini yang menggamit tumpuan ramai. Kuala Lumpur merupakan ibu kota yang menjadi harapan bagi anak muda lepasan sekolah untuk cuba mengubah nasib ke arah kehidupan yang lebih baik. Kuala Lumpur menjadi destinasi perantau dari seluruh pelosok negara dan kebanyakan perantau yang mencari rezeki di Kuala Lumpur percaya bahawa bandar raya ini merupakan lubuk rezeki.

Kota raya ini menjanjikan harapan kepada perantau walaupun cabaran yang menanti untuk memenuhi harapan tersebut amat besar. Kisah tentang harapan, cabaran, kehidupan pelbagai kaum di kota raya serta rasa bangga dengan keindahan Kuala Lumpur dialunkan oleh Malek Ridzuan dalam lagu Kuala Lumpur Oh Kuala Lumpur sebagai gambaran suara hati seorang perantau yang berhijrah ke ibu kota seorang diri.

Kuala Lumpur sebagai kota raya dan ibu negara Malaysia boleh menjanjikan harapan kepada sesiapa sahaja. Walau bagaimanapun, harapan boleh menjadi kenyataan atau hanya tinggal harapan. Kuala Lumpur berkemungkinan besar akan membuktikan kejayaan yang dikecapi oleh seseorang ataupun boleh membawa  kehancuran jika seseorang itu terjebak dengan amalan negatif di kota raya tanpa dapat membezakan antara dosa dengan pahala. Hal inilah yang diungkapkan oleh M. Nasir dalam lagu Sesat di Kuala Lumpur yang mengisahkan kebarangkalian akan menemui kebahagiaan, kecewa, terpedaya dan beroleh kekayaan tetapi hati serta jiwa masih tidak tenteram dan akhirnya lupa daratan atau lupa asal usul sendiri.

Selain itu, kota Kuala Lumpur turut diabadikan dalam lirik lagu seperti lagu Chow Kit Road oleh Sudirman Haji Arshad pada tahun 1981. Chow Kit Road merupakan satu daripada jalan di Kuala Lumpur yang menjadi tumpuan ramai. Sudirman Haji Arshad yang juga dikenali sebagai Seniman Rakyat turut mengadakan Konsert Gergasi secara percuma di jalan tersebut pada tahun 1986 bagi menghargai para peminatnya. Chow Kit Road dan Kuala Lumpur amat sinonim kerana apabila disebut nama Chow Kit, maka tergambarlah bandar raya Kuala Lumpur kerana nama Jalan Chow Kit disusuli dengan nama bandar raya Kuala Lumpur.

Memasuki era 1990-an, iaitu setelah empat dekad negara merdeka, nama Kuala Lumpur dalam lagu tidaklah begitu meriah seperti sebelumnya. Namun nama Kuala Lumpur diabadikan dalam lagu Tragedi antara Penang dan Kuala Lumpur. Lagu nyanyian Poppy Mercury ini mengisahkan hubungan dua insan yang terpisah setelah seorang daripadanya bertemu Ilahi. Kuala Lumpur dalam lagu ini hanyalah nama bandar yang menjadi destinasi perjalanan penyanyi tersebut sewaktu mendapat berita tentang kematian kekasihnya.

Memasuki alaf baharu, nama Kuala Lumpur masih mewarnai lirik lagu di negara ini. Kumpulan The Times dan Hujan mengabadikan nama Kuala Lumpur dalam lagu mereka, iaitu Panik di Kuala Lumpur, Singapura ke Kuala Lumpur dan Kuala Lumpur. Ketiga-tiga lagu itu diterbitkan pada sekitar tahun 2007 hingga tahun 2008. Manakala Ana Raffali pula mendendangkan lagu Hujan Bunga di Kuala Lumpur pada tahun 2010.

Kebimbangan corak kehidupan seorang remaja yang masih mentah digambarkan dalam lagu Panik di Kuala Lumpur, manakala dalam lagu Singapura ke Kuala Lumpur, nama Kuala Lumpur digarap sebagai satu destinasi perjalanan penyanyi itu dari Singapura menuju ke Kuala Lumpur. Dalam lagu Kuala Lumpur pula, Kumpulan Hujan mengisahkan Kuala Lumpur sebagai ibu kota yang semakin maju setelah hampir separuh abad negara merdeka. Lagu ini juga pernah dipopularkan oleh Tilu. Ana Raffali dalam lagu Hujan Bunga di Kuala Lumpur menceritakan kehidupannya di Kuala Lumpur yang bertemu dengan lelaki idaman hati menerusi simbolik “hujan bunga” yang merujuk kepada pemberian bunga daripada seorang lelaki yang jatuh cinta terhadap dirinya.

Memasuki dekad kedua alaf baharu, suasana Kuala Lumpur juga dirakamkan menerusi lagu berjudul Kotarayaku. Versi pertama lagu ini dinyanyikan oleh Tom pada tahun 2012 dan versi kedua pula dinyanyikan oleh vokalis kumpulan Hujan, Noh Salleh dengan tambahan lirik rap oleh Altimet. Lagu ini berkisarkan kehidupan di kota raya Kuala Lumpur yang menjadi tumpuan pelbagai kegiatan sehingga menjadikan ibu kota ini sentiasa hidup dan “tidak pernah tidur”. Pada tahun yang sama, Yuna dan Qi Razali mengabadikan nama Kuala Lumpur dalam lagu KL Kita yang mengisahkan Kuala Lumpur sebagai ibu kota yang memberi harapan dan semangat dalam kehidupan mereka.

Mengakhiri dekad kedua alaf baharu, nama Kuala Lumpur diabadikan dalam lagu Surat Cinta Kuala Lumpur ciptaan dan nyanyian Datuk Ramli Sarip. Lagu Surat Cinta Kuala Lumpur ini agak berbeza dengan lagu-lagu Kuala Lumpur yang lain kerana menjadi lagu tema sempena Kuala Lumpur Ibu Kota Buku Dunia 2020. Malaysia telah melakar sejarah apabila Kuala Lumpur diiktiraf sebagai Ibu Kota Buku Dunia oleh Pertubuhan Pendidikan, Sains dan Kebudayaan Pertubuhan Bangsa-bangsa Bersatu (UNESCO), iaitu bandar raya ke-20 yang mendapat pengiktirafan tersebut sejak diperkenalkan pada tahun 2001. Kuala Lumpur dipilih kerana fokus yang tinggi terhadap pendidikan yang inklusif, pembangunan masyarakat berasaskan ilmu pengetahuan dan kebolehcapaian membaca para penduduknya.

Kesimpulannya, Kuala Lumpur sebagai ibu negara Malaysia sentiasa menjadi tumpuan rakyat tempatan dan  warga luar. Bermula dengan pusat petempatan awal di pertemuan dua batang sungai, Kuala Lumpur berkembang pesat sehingga kini menjadi kota metropolitan dan destinasi tumpuan yang mewujudkan pelbagai komunikasi ekonomi, pendidikan, pentadbiran, budaya, teknologi dan sebagainya. Oleh sebab itu, nama Kuala Lumpur pasti akan terus diabadikan dalam karya-karya seni termasuklah sebagai judul lagu atau dalam lirik sesebuah lagu. Kuala Lumpur tetap hidup dalam jiwa rakyat Malaysia sebagai ibu negara kebanggaan semua.


SDW 2023 Menonjolkan Keunikan Reka Bentuk Kreatif Kraf tangan dan Perabot

Untuk mendapatkan maklumat terkini, ikuti kami melalui Telegram

Kuching – Bersempena penganjuran Sarawak Design Week 2023 (SDW 2023) yang bakal berlangsung di Borneo Convention Centre Kuching (BCCK) bermula dari 13 hingga 16 Februari 2023 bakal menampilkan lebih buah 200 gerai pameran.

Penganjuran SDW 2023 yang dianjurkan dengan kerjasama Sarawak Design Centre (SARADEC) dan Institut Teknologi Bandung (ITB) Indonesia turut dimeriahkan dengan pelbagai persembahan kebudayaan.

Selain itu, pameran yang julung-julung kali diadakan ini bakal menampilkan pelbagai produk kraf tangan yang menarik dan direka khas sesuai dengan hiasan dalaman rumah serta produk rekaan kayu-kayan buatan tempatan dan antarabangsa. Pameran SDW 2023 turut menampilkan pelbagai produk kraf tangan dan produk perkayuan yang dihasilkan khas dari Indonesia.

Menurut Tan Sri Datuk Patinggi Abang Abdul Rahman Zohari Tun Datuk Abang Openg, Premier Sarawak, SARADEC bekerjasama dengan Universiti Malaysia Sarawak (UNIMAS) dan ITB untuk melatih pereka kreatif dengan menghantar para graduan untuk menimba ilmu, pengalaman serta kemahiran bagi mencipta perabot yang unik untuk dipasarkan ke pasaran global.

“Kerajaan negeri Sarawak mengambil pendekatan yang serius bagi mengubah industri berasaskan kayu dengan melaksanakan beberapa langkah merangkumi melahirkan pereka muda yang memiliki kreativiti yang mampu menghasilkan produk perabot. Selain itu, penganjuran SDW 2023 juga bermatlamat untuk menonjolkan hasil rekaan serta prototaip perabot oleh golongan pereka muda,” ujar Tan Sri Datuk Patinggi Abang Abdul Rahman Zohari Tun Datuk Abang Openg, Premier Sarawak sewaktu merasmikan SDW2023.

Pameran SDW 2023 tersebut turut disertai beberapa nama besar yang amat dikenali dalam industri produk tempatan. Antaranya termasuklah Yayasan Tun Jugah, Centexs Commercial, Ran & Nong Creations serta UNIMAS.

Persatuan Industri Perabot Sarawak (SFIA) bakal mempamerkan pelbagai teknologi elektrik dan elektronik merangkumi rekaan dalaman dan perabot di reruai mereka. Manakala Pavilion SayD’Signers yang bertempat di ruangan utama pameran pula bakal menampilkan pelbagai rekaan perabot yang dihasilkan oleh para pereka muda Bumi Kenyalang.

Pameran SDW 2023 ini mendapat sokongan daripada Kementerian Perdagangan Antarabangsa dan Terminal Industri (MINTRED), Perbadanan Kemajuan Industri Kayu Sarawak (STIDC), Jabatan Perhutanan Sarawak serta beberapa syarikat swasta lain.